¿Jaytiquil i testigojob Jioba a cʌñʌ? Tajol an chumuloʼ bʌ tiʼ a tʼejl, a piʼʌlob ti eʼtel o a piʼʌlob ti escuela. Tajol anix c subeyet lojon jini am bʌ ti Biblia. ¿Majquiyon lojon tiʼ sujmlel yicʼot chucoch mic suben lojon jini winicob xʼixicob chaʼan jini ñopol bʌ c chaʼan lojon?\nLajalon lojon bajcheʼ yambʌ winicob xʼixicob. Joñon lojon loqʼuemon lojon tilel ti cabʌl tejclum tac, cheʼ jaʼel mach luʼ añobic i taqʼuin bajcheʼ yañoʼ bʌ. Wajali lamital añobʌch i ñopbal, pero yañoʼ bʌ maʼanic miʼ ñopob Dios. Cheʼ bʌ maxto i testigojonic lojon Jioba, tsaʼ caji cʌqʼuen lojon i yorajlel chaʼan mic chʼʌmben lojon isujm jini cʌntesa tac am bʌ ti Biblia (Hechos 17:11). Tsac jacʼʌ lojon jini tsaʼ bʌ c ñopo lojon yicʼot ti jujuntiquil tsac ñaʼta lojon chaʼan ñumen wen cheʼ mic chʼujutesan lojon Jioba Dios.\nMic taj lojon c wenlel cheʼ mi c pejcan lojon jini Biblia. Cheʼ bajcheʼ tiʼ pejtelel winicob xʼixicob, mic taj lojon wocol jaʼel yicʼot muʼ bʌ i mejlel yʌcʼon lojon ti yajlel ti mulil. Cheʼ mic chaʼlen lojon wersa c mel lojon ti pejtelel ora bajcheʼ mi yʌl jini mandar tac am bʌ ti Biblia, an j qʼuele lojon chaʼan añʌch i coltayon lojon chumtʌl ti tijicña (Salmo 128:1, 2). Jiñʌch junchajp cheʼ mic suben lojon jini winicob xʼixicob jini wen tʼan tac tsaʼ bʌ c ñopo lojon yaʼ ti Biblia.\nMic chumtan lojon jini cʌntesʌntel tac am bʌ ti Biblia. Jini cʌntesʌntel tac muʼ bʌ c ñop lojon ti Biblia miʼ wen aqʼueñon lojon c tijicñʌyel, mi yʌcʼon lojon chaʼan mij qʼuel lojon ti ñuc yañoʼ bʌ winicob xʼixicob, maʼanic mic chaʼlen lojon xujchʼ yicʼot mic pʌs lojon i yutslel c pusicʼal. Miʼ coltañon lojon chaʼan maʼanic miʼ wen tajon lojon cʼamʌjel yicʼot chaʼan wen mic chaʼlen lojon eʼtel, cheʼ jaʼel mij coltan lojon c familia yicʼot mic mel lojon chuqui wen. Mic ñop lojon chaʼan «junlajal miʼ qʼuel winicob Dios», jin chaʼan jini quermañojob lojon tiʼ pejtelel pañimil junlajal mij qʼuel lojon c bʌ yicʼot maʼanic mi cotsan lojon c bʌ ti política. Anquese lajalon lojon bajcheʼ yambʌ winicob xʼixicob, maʼanic yambʌ tejclum muʼ bʌ i tempañob i bʌ bajcheʼ joñon lojon (Hechos 4:13; 10:34, 35).\nJoñon lojon bajcheʼ i testigojob Jioba, ¿chucoch lajalon lojon bajcheʼ jini winicob xʼixicob?\n¿Baqui tac bʌ i cʌntesa jini Biblia tsiʼ coltayon lojon?


JINI WEN BΛ T'AN HECHOS 7\nTi' cha'le subt'an Esteban\n1 Che' jini ti' c'ajtibe Esteban jini ñuc bʌ cura: ¿Ñoj melel ba pejtyel chʌncol bʌ yʌlob? Che' ti' c'ajtibe.\n2 Esteban ti' jac'ʌ: Pi'ʌlob, cʌscuñalob. Ñʌch'tyanla. Jini Dios am bʌ i ñuclel ti' pʌsʌ i bʌ ba'an lac yum Abraham ti ñoj oniyix che' ñac ya' tyo an Abraham ti Mesopotamia bʌ i c'aba bʌ pañimil, che' ñac max tyo maj ti chumtyʌl ya' ti Harán.\n3 Dios ti' sube Abraham: Cʌyʌx a lumal yic'ot a pi'ʌlob. Cucux ya' ti yambʌ pañimil ba' mic pʌs'eñet, che' ti subenti Abraham ti Dios.\n4 Che' jini, ti loq'ui majlel Abraham ba'an caldeojob. Ti majli ti chumtyʌl ya' ti Harán. Ti wi'il che' ñac ti sajti i tyat Abraham, Dios ti' pʌyʌ tyʌlel wʌ'wʌ'i ti ili lum ba' chumulonla wale iliyi.\n5 Pero Dios mach'an ti yʌq'ue i lum Abraham wʌ'i, mi i sajlic. Pero Dios ti yʌc'ʌ i t'an cha'an mi quejel i yʌq'uentyel lum. Ti yʌlʌ che' sajtyemix Abraham jini i yalobilob mi quej i yʌq'uentyel jini lum wʌ'wʌ'i. Chʌ'ʌch ti subenti Abraham aunque max tyo ba'an i yalobil che' ñac ti subenti.\n6 Che' je'el Dios ti' sube Abraham cha'an i jiñʌjlelob mi quej i chumtyʌlob ti yambʌ pañimil mach bʌ i lumalobic. Mi quej i yotsʌntyelob ti mosojintyel ba' mi quej i chʌc ñusan wocol c'ʌlʌl cuatrocientos jab.\n7 Pero Dios ti' sube je'el jini Abraham: Pero joñon mi quej cʌq'ueñob i xot' i mul jini mu' bʌ i yotsañob ti mosojintyel a jiñʌjlelob. Ti wi'il mi quej i loq'uelob tyʌlel. Wʌ'i mi quej i ch'ujutisañoñob. Che' ti yʌlʌ Dios che' ñac ti' pejcʌ Abraham.\n8 Che' jini Dios ti' mele trato yic'ot Abraham. Ti xijq'ui Abraham i tsepben* i pʌchʌlel alo' bʌ i jiñʌjlel cha'an tsiquil ti yotsʌyob i bʌ ti trato. Jin cha'an che' ñac ti ch'ocʌ i yalobil Abraham, Isaac bʌ i c'aba', Abraham ti' tsepbe i pʌchʌlel che' an jax tyo i cha'an ocho q'uin. Che' ñac winiquix Isaac chʌ'ʌch ti' tsepbe i pʌchʌlel je'el i yalobil Jacob bʌ i c'aba'. Chʌ'ʌch je'el che' winiquix Jacob ti' tsepbe i pʌchʌlel i yalobilob. An doce alo' bʌ i yalobilob jini Jacob. Jiñʌch i tyat jini doce mujch' winicob i jiñʌjlelob Israel.\n9 Lac yumob ti ñoj oniyix jiñʌch i yalobilob Jacob. Jiñobʌch tsa' bʌ i lolon queji i ts'a'q'uelob José bʌ i c'aba' bʌ i yijts'in. Ti' choñoyob winicob tsa' bʌ i pʌyʌyob majlel ti yambʌ pañimil Egipto bʌ i c'aba'. Pero Dios mach'an ti' cʌyʌ José.\n10 Dios ti' wen cotyʌ José che' ñac ti' ñusʌ wocol. Ti' loc'sʌ ti wocol. Dios ti yʌq'ue i ña'tyʌbal. Jini ñuc bʌ yumʌl ti Egipto, Faraón bʌ i c'aba', ti queji i q'uel ti ñuc José. Ti yotsʌ ti ñuc bʌ ye'tyel cha'an pejtyel Egipto yic'ot cha'an pejtyel i yotyot Faraón.\n11 Che' jini ya' ti pañimil tyac Egipto yic'ot Canaán bʌ i c'aba' pejtyelob ti queji i wen ñusañob wi'ñal. Ti queji i wen ñusañob wocol lac yumob ti ñoj oniyix. Mach'añobix i bʌl i ñʌc'.\n12 Che' jini ti yubi Jacob che' an tyo lotyol bʌ i cha'añob i bʌl i ñʌc' ya' ti Egipto. Jin cha'an ti' choco majlel i yalobilob cha'an i q'uele'. Jiñʌch che' ñac cojax tyo bʌ ti majliyob. Jini i yalobilob Jacob jiñʌch lac yumob ti ñoj oniyix.\n13 Ti cha'yajlelel ti majliyob i yʌscuñob, José ti yʌc'ʌ i bʌ ti cʌjñel ti' tyojlelob. Jini ñuc bʌ yumʌl ya' ti Egipto ti queji i ña'tyan majchqui jini i pi'ʌlob José.\n14 Che' jini José ti' xiq'ui i yʌscuñob cha'an i pʌyob tyʌlel i tyat yic'ot pejtyelelob yambʌ i pi'ʌlob. An setenta y cinco che' ti pejtyelelob.\n15 Jiñʌch bajche' ti ujti cha'an ya' ti majli ti chumtyʌl ti Egipto jini Jacob. Che' ñumenix cabʌl jabil ya'i ti sajti Jacob. Ti wi'il ti sajtiyob i yalobilob je'el. Jiñʌch lac yumob je'el ti ñoj oniyix.\n16 Che' ñac ti ñumi cabʌl jabil ti c'axtisʌbentiyob i bʌquel ya' ti lum Siquem bʌ i c'aba'. Ya' ti' ch'ujniyob ti muconibʌl piquil bʌ ti mal tyun tsa' bʌ i wʌ mʌñʌ Abraham ba'an i yalobil juntiquil winic ya' ti Siquem, Hamor bʌ i c'aba'.\n17 Bej muc' ti t'an Esteban. Ti yʌlʌ: Ya' ti Egipto ti bej oc'ʌyob lac yumob ti ñoj oniyix. Wen p'ojlemix jini lac yumob ti ñoj oniyix che' ñac ti c'oti i yorojlel Dios mi quej i ts'ʌctisan i t'an tsa' bʌ i wʌ sube Abraham ti ñoj oniyix.\n18 Che' jini ti ochi ti ye'tyel yambʌ ñuc bʌ yumʌl. Ma' ti' cʌñʌ José jini ñuc bʌ yumʌl como yoque wajalix ti sajti José che' ñac ti' ch'ʌmʌ ye'tyel jini tsiji' bʌ yumʌl.\n19 Jini ñuc bʌ yumʌl ti' wen loti lac yumob ti ñoj oniyix. Cabʌl ti' tyʌc'lʌyob. Ti yʌq'ueyob i wersa cʌyob alo' bʌ i yalobilob ujtyel bʌ i ch'oc an cha'an mi sajtyelob.\n20 Ti ch'ocʌ jini Moisés che' ñac chʌncol tyo i ñusañob cabʌl i tyʌc'lentyel lac yumob ti ñoj oniyix. C'ʌlʌl uxp'ej uw i tyat i ña' ti' cʌñʌtyʌyob Moisés ya' ti yotyot. Dios ti' q'uele ti wen jini ch'oc alʌl Moisés.\n21 Che' ñac ti c'oti i yorojlel che' mach ch'ujbi i chʌc mucu cʌñʌtyan, ti' wersa cʌyʌyob ti sajtyel jini Moisés. Pero jini xc'alʌl bʌ i yalobil ñuc bʌ yumʌl ya' ti Egipto ti' tyaja Moisés che' ñac alʌ tyo. Ti' lotyo. Ti' cosʌ. Ti' pʌyʌ cha'an i yalobilʌch.\n22 Jin cha'an ti cʌntisʌnti Moisés ti pejtyel i ña'tyʌbal egiptojob. An i wersajlel i t'an yic'ot i cha'libal.\n23 Ti' bej cha'le t'an Esteban. Ti yʌlʌ: Che' ñac ti' tyaja cuarenta i jabilel, Moisés ti' pensali ti' pusic'al yom majlel i jula'an i pi'ʌlob, jiñʌch israelo' bʌ i c'aba'.\n24 Che' ñac ya'ani ti yilʌ juntiquil egipto chʌncox i tyʌc'lan israel bʌ winic. Moisés ti yotsʌ i bʌ yic'ot jini israel bʌ cha'an mi' cotyan i pi'ʌl. Ti' tsʌnsʌ jini egipto bʌ.\n25 Moisés ti' lolon ña'tyʌ ti' pusic'al mux i ch'ʌm'eñob isujm i pi'ʌlob. Mux i ña'tyañob cha'an Dios ti' choco majlel Moisés cha'an mi' cotyan, cha'an mi' loc'san ti' c'ʌb i contrajob. Chʌ'ʌch ti' lolon ña'tyʌ Moisés. Pero mach'an ti' ch'ʌmbeyob isujm jini i pi'ʌlob.\n26 Ti yijc'ʌlel Moisés ti' tyaja cha'tiquil israelob chʌncolo' bʌ ti periyal. Yom i lʌmben i mich'lel. Ti' tiq'uiyob. Ti yʌlʌ: Jatyetla yoque la' pi'ʌlob la' bʌ, ¿chucoch chʌncol la' ts'a'q'uel la' bʌ? che'en.\n27 Jini chʌncol bʌ i mich'q'uel i pi'ʌl ti' xit choco Moisés. Ti yʌlʌ: ¿Majchqui ti yʌq'uet ti a wenta cha'an ma' wotsan a bʌ ti yumʌl yic'ot ti melojel cha'añon lojon?\n28 ¿A wom ba a tsʌnsañon je'el che' bajche' ti a tsʌnsʌ jini egipcio ac'bi? Che' ti' c'ajtibe jini juntiquil.\n29 Che' ñac ti yubi ili t'an, Moisés ti puts'i majlel ti yambʌ pañimil Madián bʌ i c'aba'. Ya' ti chumle che' bajche' ñumel jach muc'. Ya'i ti ch'ocʌ cha'tiquil alo' bʌ yalobilob.\n30 Ti ñumi cuarenta jab. Che' jini, jump'ej q'uin ya' ti tyʌquin bʌ joch lum lʌc'ʌl ti wits Sinaí bʌ i c'aba' Moisés ti' q'uele mu' ti lejmel juntyejc pimel. Ya' ti c'ʌc'al pimel ti tsictiyi juntiquil ajtroñel i cha'an Dios ch'oyol bʌ ti panchan.\n31 Tyoj bʌc'ñʌjel Moisés che' ti yilʌ jini ajtroñel i cha'an Dios. Che' ñac ti' lʌc'ʌ cha'an mi más q'uele' ti yubibe i t'an lac Yum ti yʌlʌ:\n32 Joñon i Dioson Abraham, Isaac yic'ot Jacob, a yumob ti ñoj oniyix. Che' ti yʌlʌ jini ajt'an. Tsitsiña ti queji ti bʌq'uen Moisés. Mach yom i cha' q'uel jini pimel ti caj i bʌq'uen.\n33 Jini lac Yum ti' sube. Jocho a zapatos cha'an tsiquil chʌncol a q'uelon ti ñuc como wʌ' mic pejcañet.\n34 Tsa'ix j quilʌ bajche' chʌncol i ñusañob wocol jini quixtyañujob c cha'an ya' ti Egipto. Tsa'ix cubibeyob i yuq'uel. Tsa'ix jubiyon tyʌlel cha'an c loc'sañob ti tyʌc'lʌntyel chʌncol bʌ i ñusañob ba'an egipciojob. Cucux che' jini. Mi quej c choquet majlel ya' ti Egipto. Che' ti subenti Moisés ti Dios.\n35 Dios ti yajcʌ Moisés cha'an i cotyan i pi'ʌlob. Ti pejcʌnti ti ajtroñel i cha'an Dios ch'oyol bʌ ti panchan che' ñac ti yilʌ pimel chʌncol bʌ ti lejmel. Che' jini Dios ti' choco tyʌlel Moisés cha'an mi yochel ti ñuc bʌ ye'tyel ti' tyojlelob i pi'ʌlob cha'an i loc'sañob ti wocol lac yumob ti ñoj oniyix. Chʌ'ʌch ti' mele Dios aunque mach'an ti q'uejli ti ñuc Moisés che' ñac ti subenti: Majchqui ti yʌq'uet ti a wenta cha'an ma' wotsan a bʌ ti yumʌl yic'ot ti melojel cha'añon lojon?\n36 Jiñʌch jini Moisés tsa' bʌ i pʌyʌyob loq'uel ti Egipto lac yumob ti ñoj oniyix. Ya'i ti' pʌsʌ ñuc tyac bʌ i p'ʌtyʌlel tyʌlem bʌ ti Dios. Ti' pʌsʌ ñuc tyac bʌ i p'ʌtyʌlel je'el ya' ti colem ja' Chʌchʌc Ja' bʌ i c'aba' yic'ot je'el ya' ti tyʌquin bʌ joch lum. Chʌ'ʌch ti' cha'le c'ʌlʌl cuarenta jab.\n37 Jiñʌch jini Moisés tsa' bʌ yʌlʌ: Dios mi quej i yajcan juntiquil israel bʌ winic che' bajche'etla mu' bʌ i yotsan ti juntiquil mu' bʌ i xiq'ue' yʌle' Dios. Che' bajche' ti yajcʌyon Dios mi quej i yajcan jini yambʌ. Yom mi la' ch'ujbin i t'an. Chʌ'ʌch ti' subeyob jini israelo' bʌ jini Moisés.\n38 Jiñʌch jini Moisés tsa' bʌ ajni yic'ot lac yumob ti ñoj oniyix che' ya'añob ti tyʌquin bʌ joch lum. Jiñʌch jini Moisés je'el tsa' bʌ pejcʌnti ti juntiquil ajtroñel i cha'an Dios ch'oyol bʌ ti panchan ya' ti jini wits Sinaí bʌ i c'aba' che' ya' much'quibilob lac yumob ti ñoj oniyix. Ti aq'uenti Moisés jini mandar tyac cha'an laj cuxtyʌlel. Jiñʌch jini mu' bʌ laj cubin c'ʌlʌl wale iliyi.\n39 Pero jini lac yumob ti ñoj oniyix mach yom i jac'beñob i t'an Moisés. Che' jach ti' ts'a'leyob. Yomob cha' sujtyel ti Egipto.\n40 Che' ñac ma'an poj ya'an Moisés pejtyel quixtyañujob ti' xiq'uiyob juntiquil cura i cha'añob, Aarón bʌ i c'aba'. Ti yʌlʌyob: Com ma' melbeñon lojon dios tyac mu' bʌ lojon q'uech majlel ti lac wut como mach cujila chuqui ti tyumbenti jini Moisés tsa' bʌ i pʌyʌyonla loq'uel ti Egipto. Che' ti yʌlʌyob.\n41 Jin cha'an Aarón ti' mele i loc'om saj wacax. Ti' tsʌnsʌyob alʌq'uil cha'an pulem bʌ i majtyan jini i dios. C'ajacñayob i yoj cha'an jini dios tsa' bʌ mejli ti c'ʌbʌl.\n42 Che' jini Dios ti loq'ui majlel ti' tyojlelob. Ti' cʌyʌyob cha'an i ch'ujutisañob ec' tyac am bʌ ti chan. Ti' meleyob che' bajche' ti ts'ijbunti ti jini tsa' bʌ i xiq'ui yʌle' Dios ti ñoj oniyix. Jini ti' ts'ijbu:\nIxcu jatyetla israelet bʌ la, mach joñonic tsa' bʌ la' tsʌnsʌbeñon alʌq'uil tyac cha'an pulem bʌ c majtyan\nche' ñac muq'uetla ti xʌmbal ti tyʌquin bʌ joch lum c'ʌlʌl cuarenta jab.\n43 Pero ti la' q'uechbe majlel jini pisil bʌ yotyotlel jini la' dios Moloc bʌ i c'aba'.\nTsa'ix la' ch'ujutisʌyob jini i yec' jini la' dios Renfán bʌ i c'aba'.\nChe' jach ti la' ch'ujutisʌyob jini dios tyac melel bʌ ti la' c'ʌb.\nJin cha'an mi quej choquetla loq'uel ti la' lumal. Mi quej la' majlel c'ʌlʌl ya' ti junxejlel yambʌ pañimil Babilonia bʌ i c'aba'.\nChʌ'ʌch ts'ijbubil ti junilel jini tsa' bʌ i xiq'ui yʌle' Dios ti ñoj oniyix. Che' ti yʌlʌ jini Esteban.\n44 Bej mu' ti t'an jini Esteban: Ti yʌlʌ: Che' ñac muc'ob tyo ti xʌmbal ya' ti tyʌquin bʌ joch lum lac yumob ti ñoj oniyix, an i cha'añob carpa bʌ otyot ba' mi' ch'ujutisañob Dios. Ti' meleyob carpa bʌ otyot che' bajche' ti' xiq'ui Dios, che' bajche' ti pʌs'enti Moisés ti Dios.\n45 Che' ñac ti sajti Moisés ti wa'choconti Josué ti' q'uexol. Jini ti' pʌyʌyob ochel lac yumob ti ñoj oniyix ti tsiji' bʌ lum tsa' bʌ i wʌ alʌ Dios mi quej i yʌq'uentyelob. Che' ñac ti c'otiyob an i yum jini lum, pero Dios ti' chocoyob loq'uel jini i yum cha'an ochic lac yumob ti ñoj oniyix. An yic'otyob carpa bʌ otyot ba' mi' ch'ujutisañob Dios. C'ʌlʌl chʌ'ʌch an yic'otyob cabʌl jabil, c'ʌlʌl jintyo ti' ch'ʌmʌ ye'tyel ñuc bʌ yumʌl David bʌ i c'aba'.\n46 Dios ti' q'uele ti wen jin ñuc bʌ yumʌl David bʌ i c'aba'. Jini yom i melben i templo Dios ba' mi quej i tyʌlel ti chumtyʌl. Jiñʌch jini Dios tsa' bʌ i ch'ujbi je'el juntiquil i yumob David, Jacob bʌ i c'aba'.\n47 Pero Dios mach'an ti yʌq'ue i mele'. Salomón tyo ti' melbe i templo Dios.\n48 Pero jini Dios mach'ʌ ba'an i p'isol i ñuclel mach'an mi tyʌlel ti chumtyʌl ti chumlibʌl melel bʌ ti c'ʌbʌl. Dios ti' cha'le t'an ti ti' juntiquil tsa' bʌ i xiq'ui yʌle' Dios. Jini ti yʌlʌ:\n49 Jini panchan che' bajche' c buchlib.\nJini mulawil che' bajche' saj banca ba' mi cʌc' coc. ¿Bajche' ch'ujbi chumlecon ti templo melel bʌ ti quixtyañujob? Mach ch'ujbi.\n¿Bac an ajnibʌl ba' ch'ujbi c'aj coj? Mach'an ba'.\n50 Joñoñʌch tsa' bʌ c mele pejtyel jini.\nChe' ti yʌlʌ Dios. Chʌ'ʌch ts'ijbubil ti i junilel tsa' bʌ i xiq'ui yʌle' Dios ti ñoj oniyix.\n51 Bej mu' ti t'an jini Esteban ya' ba'añob jini año' bʌ ye'tyel. Ti yʌlʌ: Pero jatyetla, wen tsʌts la' pusic'al. Lajal la' pusic'al, la' chiquin che' bajche' jini mach'ʌ ba'an mi' ch'ujbin Dios. Chʌncox la' chʌc contrajin Ch'ujul bʌ i Ch'ujlel Dios. Lajaletla che' bajche' la' yumob ti ñoj oniyix.\n52 Jini la' yumob ti ñoj oniyix ti' lu' tyʌc'lʌ tsa' bʌ i xiq'ui yʌle' Dios ti ñoj oniyix. Ti' tsʌnsʌyob jiñobʌch tsa' bʌ i tyajayob ti t'an jini yoque tyoj bʌ mu' tyo bʌ i tyʌlel ti yʌlʌyob. Wale tsa'ix tyʌli, pero jatyetla ti la' wʌc'ʌ ti' c'ʌb ñuc bʌ ye'tyel. Ti la' wʌc'ʌ ti tsʌnsʌntyel.\n53 Tsa'ix aq'uentiyetla i mandar Dios ti ajtroñel i cha'an Dios loq'uem bʌ ti panchan, pero mach'an mi la' ch'ujbin. Che ti yʌlʌ Esteban che' ñac ti' cha'le t'an ya' ba'añob jini año' bʌ ye'tyel.\nBajche' ti' tsʌnsʌyob Esteban\n54 Jini much'quibilo' bʌ am bʌ ye'tyel ti wen mich'ʌyob che' ñac ti yubiyob i t'an Esteban. Uch'ʌcñayob i yej cha'an i mich'lelob.\n55 But'ul i pusic'al Esteban ti Ch'ujul bʌ i Ch'ujlel Dios. Ti' ch'uj q'uele letsel ti panchan. Ti' q'uele i ñuclel Dios yic'ot Jesús ya' wa'al ti' ñoj Dios.\n56 Esteban ti yʌlʌ: Q'uelela. Mij q'uel ya' ti jajmi ya' ti panchan. Ya' wa'al ti' ñoj Dios jini i Pi'ʌl* Quixtyañu.\n57 Che' jini, ti' mʌcʌyob i chiquin ti' c'ʌb. Ti' cha'leyob c'am bʌ oñel cha'an mich'ob. Ti' jojmi chucob.\n58 Ti' pʌyʌyob loq'uel ya' ti ti' lum. Jini tsa' bʌ yubiyob i t'an Esteban ti' wel chocoyob i bujc ti yeba yoc juntiquil colem alob Saulo bʌ i c'aba' cha'an mi' cʌñʌtyʌbeñob. Che' jini ti' juluyob ti tyun jini Esteban.\n59 Esteban ti' cha'le oración che' ñac chʌncolob tyo i julob. Ti yʌlʌ: C Yum Jesús, ch'ʌmbeñon c ch'ujlel. Che' ti yʌlʌ ti oración Esteban.\n60 Ti ñocle ti lum Esteban. Ti c'am bʌ t'an ti yʌlʌ: C Yum, mach a wʌq'uen i xot' i mul ili quixtyañujob, che'en. Che' ñac ti ujti i yʌle' ti sajti.


¿Chucoch miʼ yʌcʼ ti ujtel Dios jiñi ilaya wocol? — BIBLIOTECA TI INTERNET Watchtower\nTEXTO TI ILI QʼUIN\nbh cʌntesʌntel 11 i yopol 122-131\n¿Chucoch miʼ yʌcʼ ti ujtel Dios jiñi ilaya wocol?\n¿Chuqui miʼ cʌntesañonla tiʼ sujmlel jiñi Biblia?\n¿CHUCOCH AN CABɅL ILAYA WOCOL?\nTSAʼ TEJCHI JUMPʼEJL TSɅTS BɅ WOCOL\n¿CHUCOCH WOLITO TI ÑUMEL CABɅL ORA?\n¿BAJCHEʼ MI CAJ A CʼɅN JIÑI A MAJTAN TILEM BɅ TI DIOS?\n¿Dios ba woliʼ choc tilel ilaya wocol am bʌ wʌʼ ti Pañimil?\n¿Chuqui tsʌts bʌ wocol tsaʼ tejchi yaʼ ti pʌcʼʌbʌl Edén?\n¿Bajcheʼ mi caj i tojʼesan Dios ili pañimil tsaʼ bʌ i jeme Satanás?\n1, 2. ¿Chuqui tac miʼ yʌqʼueñonla laj quilan wocol yicʼot baqui bʌ cʼajtiya miʼ melbeñob i bʌ cabʌl wiñicob xʼixicob?\nTI JUMPʼEJL país baqui tsaʼ ujti cabʌl guerra tsaʼ chʌmiyob cabʌl mil xʼixicob yicʼot alpʼeñelob. Jiñi tsaʼ bʌ chʌmiyob, ti jumpʼejl jach mucoñibʌl tsaʼ mujquiyob joyol bʌ ti cabʌl alʌ cruz tac, i tsʼijbubil ili cʼajtiya: «¿Chucoch?». Jiñʌch jiñi cʼajtiya muʼ bʌ i ñumen melbeñob i bʌ jiñi muʼ bʌ i ñusañob tsʌts tac bʌ wocol. Yicʼot i chʼijiyemlel i pusicʼal miʼ melob ili cʼajtiya cheʼ miʼ yujtel jumpʼejl guerra, cheʼ miʼ ñumel icʼ jaʼal, cheʼ an jumpʼejl cʼamʌjel baqui miʼ chʌmel i familiajob yicʼot jiñi tsʌnsa. Jiñi wiñicob xʼixicob (quixtañujob) yomob i ñaʼtan chucoch miʼ tajob ili wocol tac.\n2 ¿Chucoch miʼ yʌcʼ ti ujtel Jehová Dios jiñi ilaya wocol? Mi juntiquilʌch Dios mach bʌ añic i pʼisol i pʼʌtʌlel, mi añʌch i cʼuxbiya, mi añʌch i ñaʼtʌbal yicʼot mi tojʌch, ¿chucoch an cabʌl tsʼaʼlentel yicʼot toʼol ticʼlʌntel wʌʼ ti Pañimil? ¿Am baʼ melbe a bʌ ili cʼajtiya tac?\n3, 4. a) ¿Baqui bʌ ejemplo miʼ pʌsbeñonla chaʼan maʼañic i wocolel cheʼ mi laj cʼajtin chucoch miʼ yʌcʼ ti ujtel Dios jiñi ilaya wocol? b) ¿Bajcheʼ yilal miʼ qʼuel Jehová jiñi jontolil yicʼot jiñi ilaya wocol?\n3 ¿Mulil ba cheʼ an majqui miʼ cʼajtin chucoch miʼ yʌcʼ ti ujtel Dios jiñi ilaya wocol? An lamital muʼ bʌ i yʌlob chaʼan maʼañobic i ñopoñel (chʼujbiya) ti Dios yicʼot chaʼan maʼañic miʼ qʼuelob ti ñuc Dios cheʼ miʼ melob jiñi cʼajtiya. Pero cheʼ maʼ pejcan jiñi Biblia, mi caj a cʌn chaʼan ti wajali jiñi xucʼul bʌ i wiñicob Dios tsiʼ meleyob jaʼel jiñi cʼajtiya tac. Jumpʼejl ejemplo jiñʌch cheʼ bʌ jiñi xʼaltʼan Habacuc tsiʼ melbe jumpʼejl cʼajtiya Jehová: «¿Chucoch maʼ wʌqʼueñon j qʼuel ili jontolil yicʼot i maña wiñicob? Mulil jach wolij qʼuel tiʼ pejtelel ora. Miʼ ticʼlañob i bʌ wiñicob. Baqui jach mic majlel an aʼleya yicʼot leto» (Habacuc 1:3).\nJehová mi caj i jisan tiʼ pejtelel ilaya wocol\n4 ¿Tsaʼ ba michʼa Jehová yicʼot jiñi xucʼul bʌ xʼaltʼan Habacuc cheʼ bʌ tsiʼ melbe jiñi cʼajtiya? Maʼañic. Tsaʼ bʌ i mele Jehová jiñʌch cheʼ tsiʼ yʌcʼʌ ti Tsʼijbuntel tsaʼ bʌ i yʌlʌ jiñi xʼaltʼan Habacuc yaʼ ti Biblia. Cheʼ jaʼel, tsiʼ colta i ñumen chʼʌmben isujm chucoch an cabʌl wocol yicʼot tsiʼ colta i ñumen pʼʌtʼesan i chʼujbiya ti Dios. Jiñʌch yom bʌ i mel Jehová ti a tojlel jaʼel. Yom miʼ cʼajtiyel a chaʼan, jiñi Biblia miʼ cʌntesañonla chaʼan ‹i wentajoñʌchla› Jehová (1 Pedro 5:7). Jiñi wiñicob xʼixicob miʼ tsʼaʼleñob jiñi jontolil yicʼot ilaya wocol, pero Dios ñumento miʼ tsʼaʼlen (Isaías 55:8, 9). Cheʼ jiñi, ¿chucoch an cabʌl ilaya wocol wʌʼ ti Pañimil?\n5. ¿Chuqui tiʼ caj mi laj quilan wocol miʼ yʌlob lamital, pero chuqui miʼ cʌntesañonla jiñi Biblia?\n5 Cabʌl wiñicob xʼixicob ti yan tac bʌ ñopbalʌl miʼ cʼajtibeñob jiñi ñaxam bʌ miʼ yʌcʼob i bʌ tiʼ ñopbal chucoch mi lac ñusan cabʌl ilaya wocol. Jiñi jacʼbal muʼ bʌ i yʌcʼob jiñʌch chaʼan cheʼʌch yom Dios yicʼot chaʼan tsaʼix i wʌn alʌ chuqui tac miʼ caj ti ujtel, bajcheʼ jiñi tsʌts tac bʌ wocol. An jacʼbentiyob jaʼel chaʼan maʼañic majqui miʼ mejlel i cʌmben i bijlel Dios, cheʼ jaʼel miʼ yʌlob chaʼan miʼ pʌy majlel jiñi wiñicob xʼixicob yicʼot alʌlob yaʼ ti panchan chaʼan miʼ yajñelob yicʼot Dios. Pero cheʼ bajcheʼ tsaʼ laj cʌñʌ, Jehová maʼañic miʼ mel jontolil ti lac tojlel. Jiñi Biblia mi yʌl: «Ti pejtelel ora maʼañic miʼ wis chaʼlen mulil Dios. Jiñi Pʼʌtʌl bʌ Mach bʌ Añic i Pʼisol i Pʼʌtʌlel mach yujilic jontolil» (Job 34:10).\n6. ¿Chucoch cabʌl quixtañu miʼ yʌqʼueñob tiʼ mul Dios jiñi ilaya wocol am bʌ wʌʼ ti Pañimil?\n6 ¿A wujil ba chucoch jiñi quixtañu miʼ yʌqʼueñob tiʼ mul Dios jiñi ilaya wocol tac? Come miʼ yʌlob chaʼan jiñi Dios Mach bʌ Añic i Pʼisol i Pʼʌtʌlel jiñʌch woli (choncol) i yuman ili pañimil (mulawil). Cabʌl quixtañujob an chuqui mach bʌ yujilobic muʼ bʌ i yʌl jiñi Biblia ñuc bʌ i cʼʌjñibal, pero jatet tsaʼix a cʌñʌ yaʼ ti cʌntesʌntel 3 ti ili libro. Woli (yʌquel) lac taj ti tʼan chaʼan jiñi mero isujm bʌ i yum ili pañimil, jiñʌch Satanás.\n7, 8. a) ¿Bajcheʼ miʼ pʌs i melbal i yum ili pañimil? b) ¿Chucoch an i chʼʌmʌ tilel ilaya wocol jiñi mulil yicʼot cheʼ «maʼañic majqui yujil baqui ora mi caj i tajtʌl ti wocol»?\n7 Jiñi Biblia wen tsiquil mi yʌl chaʼan jiñi ‹pañimil an tiʼ cʼʌb jiñi xjontolil›, jiñʌch jiñi Diablo (1 Juan 5:19). Ili texto miʼ tsictesʌbeñonla majqui i yum ili pañimil. Jiñi Diablo mi «i lotin pejtel wiñicob ti pañimil». Jin chaʼan, jiñi quixtañujob miʼ lajibeñob i melbal (Apocalipsis [Revelación] 12:9). Satanás miʼ chaʼlen lot, tsʼaʼleya yicʼot ticʼlaya. Jin chaʼan, ti ili pañimil am bʌ tiʼ cʼʌb, wen an lotiya, tsʼaʼleya yicʼot ticʼlaya. Jiñʌch ñaxam bʌ i caj cheʼ an cabʌl ilaya wocol.\n8 Jiñi i chaʼchajplel jiñʌch cheʼ bajcheʼ tsaʼ laj cʌñʌ yaʼ ti cʌntesʌntel 3, luʼ xmulilonla cʼʌlʌl cheʼ bʌ Adán tsiʼ chaʼle mulil. Jin chaʼan, jiñi quixtañu miʼ mulan i yumañob i bʌ yicʼot miʼ chaʼleñob wersa chaʼan miʼ tajob jiñi, ili an i chʼʌmʌ tilel guerra, ticʼlʌntel yicʼot ilaya wocol (Eclesiastés 4:1; 8:9). Jiñi Biblia mi yʌl chaʼan «maʼañic majqui yujil baqui ora mi caj i chujquel ti wocol», iliyi jiñʌch i yuxchajplel cheʼ mi laj quilan wocol (pejcan Eclesiastés 9:11, 12). Come Jehová maʼañic woliʼ yuman ili pañimil, maʼañic woliʼ cʌntan. Jin chaʼan, mi lac taj wocol baqui jach mi lac majlel yicʼot baqui jach bʌ ora cheʼ mach ñaʼtʌbilic lac chaʼan.\n9. ¿Chucoch miʼ mejlel laj cʌl chaʼan Jehová añʌch chucoch cheʼ woli i yʌcʼ chaʼan miʼ yujtel ilaya wocol?\n9 Miʼ yʌqʼueñonla lac tijicñʌyel cheʼ mi lac ñaʼtan chaʼan mach jiñic Dios miʼ choc tilel ilaya wocol. Mach i mul Dios cheʼ an guerra, tsʌnsa, ticʼlʌntel yicʼot yujquel lum muʼ bʌ i yʌqʼueñonla cabʌl wocol. Pero muʼto caj laj qʼuel chucoch miʼ yʌcʼ ti ujtel Dios jiñi ilaya wocol. Miʼ mejlel i jisan ilaya wocol come juntiquilʌch Dios Mach bʌ Añic i Pʼisol i Pʼʌtʌlel. Mi cheʼʌchi, ¿chucoch maʼañic miʼ mel? Come tsaʼix laj cʌñʌ majqui Jehová yicʼot chaʼan juntiquilʌch Dios cʼuxbiya bʌ, miʼ mejlel laj cʌl chaʼan añʌch chucoch cheʼ maʼañic miʼ mel jiñi (1 Juan 4:8).\n10. ¿Chuqui mach bʌ utsʼatic tsiʼ yʌcʼʌ ti ñaʼtʌntel Satanás yicʼot bajcheʼ tsiʼ mele?\n10 Chaʼan mi lac ñaʼtan chucoch miʼ yʌcʼ ti ujtel Dios jiñi ilaya wocol, yom mi laj cʼajtesan jalix tsaʼ tejchi tiʼ pejtelel jiñi wocol tac. Cheʼ bʌ Satanás tsaʼ mejli i mel chaʼan jiñi Adán yicʼot Eva miʼ ñusʌbeñob i tʼan Jehová, jiñʌch baqui tsaʼ tejchi jiñi tsʌts bʌ wocol. Satanás maʼañic tsiʼ yʌlʌ chaʼan maʼañic i pʼʌtʌlel Jehová come yujil chaʼan maʼañic i pʼisol i pʼʌtʌlel. Pero tsaʼ caji i contrajin tiʼ tʼan bajcheʼ woliʼ chaʼlen yumʌntel Jehová. Cheʼ bʌ tsiʼ yʌlʌ chaʼan Dios juntiquilʌch xlot yicʼot chaʼan miʼ mʌctan jiñi quixtañujob chaʼan miʼ yubiñob i tijicñʌyel, jiñi Diablo tsiʼ yʌlʌ chaʼan mach weñic bʌ yumʌl (pejcan Génesis 3:2-5). Cheʼ jaʼel, tsiʼ yʌcʼʌ ti ñaʼtʌntel chaʼan ñumen wen miʼ yajñel jiñi quixtañujob cheʼ maʼañic miʼ yumʌntelob ti Dios. Cheʼ bajcheʼ jiñi, tsaʼ caji i contrajin jiñi am bʌ tiʼ wenta miʼ chaʼlen yumʌntel.\n11. ¿Chucoch maʼañic tsiʼ jisa Jehová tsaʼ bʌ i meleyob jontolil yaʼ ti pʌcʼʌbʌl ti Edén?\n11 Cheʼ bʌ Adán yicʼot Eva tsiʼ contrajiyob Jehová, tajol tsiʼ yʌlʌyob: «Mach cʼʌñʌlic miʼ yumañonla Dios. Miʼ mejlel lac bajñel ñaʼtan chuqui wen yicʼot mach bʌ weñic». ¿Chuqui mi caj i mel Jehová chaʼan jiñi tsʌts bʌ wocol? ¿Bajcheʼ mi caj i pʌsben Jehová jiñi ángelob chaʼan chuqui muʼ bʌ i mel jiñʌch ñumen wem bʌ, i mach isujmic chuqui tsiʼ yʌlʌ Satanás, Adán yicʼot Eva? An muʼ bʌ i yʌlob chaʼan ñumen wen cheʼ tsaʼic i jisa Dios jiñi Adán yicʼot Eva i miʼ chaʼ mel yambʌlob. Pero Jehová tsaʼix i wʌn alʌ chaʼan yom miʼ sujtel ti jumpʼejl paraíso yicʼot miʼ bujtʼel tiʼ pʼolbalob Adán yicʼot Eva ili Pañimil (Génesis 1:28). Jehová miʼ tsʼʌctesan tiʼ pejtelel ora chuqui mi yʌl (Isaías 55:10, 11). Cheʼ tsaʼic i jisa Jehová jiñi tsaʼ bʌ i meleyob jontolil yaʼ ti pʌcʼʌbʌl ti Edén, maʼañic tsaʼ chʼʌmbenti isujm mi jiñʌch am bʌ tiʼ wenta miʼ chaʼlen eʼtel bajcheʼ yumʌl.\n12, 13. ¿Chuqui bʌ lajiya miʼ pʌsbeñonla chucoch Jehová woliʼ yʌcʼ chaʼan Satanás miʼ yuman ili pañimil yicʼot chaʼan jiñi quixtañu miʼ bajñel yumañob i bʌ?\n12 Laʼ laj cʌl jumpʼejl lajiya. Juntiquil maestro woliʼ tsictesʌben i alumnojob jumpʼejl tarea wen wocol bʌ chaʼan matemáticas. Pero mach yʌxʌlic yo, juntiquil i alumno wen yujil bʌ, pero jontol bʌ i pusicʼal, miʼ tech i yʌl chaʼan mach weñic bajcheʼ woliʼ pʌs i maestro. Cheʼ bajcheʼ jiñi, miʼ yʌcʼ ti ñaʼtʌntel chaʼan mach yujilic jiñi maestro. Jiñi alumno miʼ wersa al chaʼan yujil yambʌ bajcheʼ miʼ mejlel i ñumen tsictesan jiñi tarea wen wocol bʌ. Chaʼtiquil uxtiquil i piʼʌlob tsiʼ ñopoyob chaʼan isujmʌch woli bʌ i yʌl jiñi yambʌ alumno, jin chaʼan miʼ contrajiñob jaʼel jiñi maestro. ¿Chuqui yom miʼ mel jiñi maestro? Miʼ mejlel i choc loqʼuel ti clase jiñi jontol bʌ alumnojob, pero ¿chuqui mi caj i yʌl jiñi yambʌlob? Tajol mi caj i ñaʼtañob chaʼan isujmʌch chuqui tsiʼ yʌlʌ jiñi tsaʼ bʌ i ñaxan teche tʼan yicʼot jiñi tsaʼ bʌ i coltayob. Cheʼ jaʼel, tajol maʼañix mi caj i qʼuelob ti ñuc jiñi maestro yicʼot mi caj i ñaʼtañob chaʼan mucʼ ti bʌqʼuen chaʼan machʌch weñic bajcheʼ miʼ pʌs jiñi clase. Pero laʼ lac ñaʼtan chaʼan jiñi maestro miʼ cʌy chaʼan jiñi jontol bʌ alumno miʼ pʌs yaʼ ti clase bajcheʼ miʼ mejlel i tojʼesan jiñi tarea wen wocol bʌ chaʼan matemáticas.\n¿Ñumen chajpʌbil ba jiñi alumno bajcheʼ jiñi maestro chaʼan miʼ yʌcʼ clase?\n13 Cheʼ tsiʼ mele Jehová jaʼel bajcheʼ jiñi maestro. Yom cʼajal a chaʼan, mach cojic jach jiñi tsaʼ bʌ i chaʼleyob jontolil yaʼ ti pʌcʼʌbʌl ti Edén tsiʼ qʼueleyob jiñi tsaʼ bʌ ujti. Cabʌl millón ángelob tsiʼ qʼueleyob jaʼel (Job 38:7; Daniel 7:10). Cheʼ bʌ woli ti ñumel majlel ora, jiñi yambʌ ángelob yicʼot tiʼ pejtelel quixtañujob mi caj i tajob i wenlel chaʼan bajcheʼ mi caj i pʌs Jehová chaʼan jumpʼejlʌch lot tsaʼ bʌ i yʌlʌ Satanás. Jin chaʼan, ¿chuqui an i mele Jehová? Woliʼ yʌcʼ chaʼan Satanás miʼ pʌs bajcheʼ yilal miʼ yuman jiñi quixtañujob. Yicʼot jaʼel woliʼ yʌcʼ chaʼan jiñi quixtañujob miʼ bajñel yumañob i bʌ tiʼ cʼʌb Satanás.\n14. ¿Baqui bʌ wenlel mi lac taj cheʼ Jehová tsiʼ yʌcʼʌ chaʼan jiñi quixtañujob miʼ bajñel yumañob i bʌ?\n14 Jiñi maestro tsaʼ bʌ laj cʌlʌ yujil chaʼan mach isujmic tsaʼ bʌ i yʌlʌ jiñi jontol bʌ alumno yicʼot jiñi tsaʼ bʌ i coltayob. Pero yujil jaʼel chaʼan mi tsiʼ yʌcʼʌ chaʼan jiñi jontol bʌ alumnojob miʼ melob jiñi tarea wen wocol bʌ, mi caj i tajob i wenlel tiʼ pejtelel jiñi alumnojob yaʼ bʌ añob ti clase. Jin chaʼan, cheʼ bʌ jiñi jontol alumnojob miʼ pʌsob chaʼan mach mejlic i melob jiñi tarea wen wocol bʌ chaʼan matemáticas, jiñi alumnojob mach bʌ jontolobic mi caj i cʌñob chaʼan cojach jiñi maestro chajpʌbil chaʼan miʼ yʌcʼ jiñi clase. Cheʼ jaʼel, mi caj i ñaʼtañob chucoch jiñi maestro miʼ choc loqʼuel ti clase jiñi jontol bʌ alumnojob. Jehová yujil jaʼel chaʼan tiʼ pejtelel jiñi ángelob yicʼot quixtañujob mach bʌ jontolobic, miʼ tajob i wenlel cheʼ miʼ qʼuelob chaʼan Satanás yicʼot jontol bʌ i yángelob mach isujmic tsaʼ bʌ i yʌlʌyob yicʼot chaʼan jiñi quixtañujob maʼañic miʼ mejlel i bajñel yumañob i bʌ. Mi caj i qʼuelob isujmʌch bajcheʼ tsiʼ yʌlʌ jiñi xʼaltʼan Jeremías: «C Yum, cujil maʼañic i ñaʼtʌbal wiñic chaʼan miʼ bajñel tojʼesan majlel i bʌ. Mach mejlic i bajñel yajcan i bijlel» (Jeremías 10:23).\n15, 16. a) ¿Chucoch wolito i yʌcʼ ti jalʼan Jehová jiñi ilaya wocol? b) ¿Chucoch maʼañic chuqui miʼ mel Dios chaʼan maʼañic ticʼlaya yicʼot yan tac bʌ wocol?\n15 Pero ¿chucoch wolito i yʌcʼ ti jalʼan Jehová jiñi ilaya wocol? ¿Cʼajal baʼ chaʼan jiñi lajiya tsaʼ bʌ laj cʌlʌ? Jiñi maestro maʼañic tsaʼ caji i mʌctan jiñi jontol bʌ alumno chaʼan miʼ tsictesan jiñi tarea wen wocol bʌ chaʼan matemáticas. Lajal jaʼel, Jehová maʼañic an i mʌcta Satanás yicʼot tsaʼ bʌ i coltayob chaʼan miʼ pʌsob mi isujmʌch chuqui tsiʼ yʌlʌyob. Jin chaʼan, Jehová tsiʼ yʌcʼʌ ti ñumel ora. Jiñi quixtañujob an i yajcayob tiʼ chajp tiʼ chajp yumʌlob, jiñi wen yujiloʼ bʌ an i meleyob tsʼac tac, máquina tac yicʼot yan tac bʌ. Pero maʼañic jilen jiñi toʼol ticʼlʌntel, pʼumpʼuñiyel, jiñi tsʌnsa yicʼot guerra tac. Tsiquil chaʼan cheʼ miʼ yumañob i bʌ jiñi quixtañujob maʼañic chuqui miʼ mejlel i melob.\n16 Yambʌ muʼ bʌ i mejlel laj cʌl jiñʌch: ¿Chucoch maʼañic chuqui miʼ mel Jehová cheʼ mi cʼotel wocol ti lac tojlel? Ti jiñi lajiya tsaʼix bʌ laj cʌlʌ, tsaʼ laj qʼuele chaʼan jiñi maestro maʼañic tsiʼ colta jiñi jontol bʌ alumno chaʼan miʼ tsictesan jiñi tarea wen wocol bʌ chaʼan matemáticas. Cheʼ lajal Jehová jaʼel, maʼañic miʼ coltan Satanás chaʼan miʼ mel i yumʌntel ti pañimil. Muqʼuic i jisan Dios jiñi tsʌnsa yicʼot yan tac bʌ wocol, ¿mach ba muqʼuic a wʌl chaʼan weñʌch miʼ qʼuel Dios jiñi jontoloʼ bʌ jaʼel? Tajol mi caj lac ñaʼtan chaʼan mucʼʌch mejlel lac yuman lac bʌ cheʼ maʼañic miʼ pʼojlel wocol. Muqʼuic i mel Jehová bajcheʼ jiñi, lajalix yubil bajcheʼ Satanás ti xlot. Pero, «Dios mach mejlic i chaʼlen lot» (Hebreos 6:18).\n17, 18. ¿Chuqui mi caj i mel Jehová chaʼan tiʼ pejtelel jiñi wocol pʼolbil bʌ i chaʼan yumʌlob yicʼot tiʼ caj i pʼʌtʌlel Satanás?\n17 Pero ¿chuqui miʼ mejlel laj cʌl chaʼan pejtelel wocol tsaʼ bʌ i pʼolo Satanás cheʼ tiʼ contraji Dios? La cujilix chaʼan Jehová juntiquilʌch Dios Mach bʌ Añic i Pʼisol i Pʼʌtʌlel. Jin chaʼan, miʼ mejlel i tojʼesan tiʼ pejtelel jiñi wocol i mucʼʌch caj i mel. Cheʼ bajcheʼ tsaʼ laj cʌñʌ, ili Pañimil mi caj i chaʼ tojʼesʌntel yicʼot mi caj i chaʼ sujtel ti jumpʼejl paraíso. Mi caj lac mejlel ti loqʼuel tiʼ wocolel mulil come añʌch lac chʼujbiya tiʼ cuxtʌlel tsaʼ bʌ i yʌcʼʌ Jesús. Jiñi chʌmeñoʼ bʌ tiʼ caj mulil mi caj i tejchesʌntelob. Cheʼ bajcheʼ jiñi, Dios mi caj i cʼʌn Jesús «chaʼan miʼ jisʌben i yeʼtel [Diablo]» (1 Juan 3:8). Baqui ora wen miʼ qʼuel Jehová mi caj i luʼ mel jiñi. Tijicña mi laj cubin cheʼ maʼañic tsiʼ mele ti wajali jiñi come tiʼ caj i pijtaya muʼto mejlel laj cʌn i sujmlel yicʼot chaʼan mi lac melben i yeʼtel (troñel) (pejcan 2 Pedro 3:9, 10). Dios wolito i sʌclan quixtañujob yom bʌ i chʼujutesañob yicʼot miʼ coltan chaʼan miʼ lʌtʼob jiñi ilaya wocol am bʌ wʌʼ ti Pañimil (Juan 4:23; 1 Corintios 10:13).\n18 Tajol an muʼ bʌ i yʌlob: «Cheʼ tsaʼic i mele Dios jiñi Adán yicʼot Eva ti mach bʌ yujilobic mulil, maʼañic ilaya wocol». Chaʼan mi lac ñaʼtan chucoch maʼañic tsiʼ mele bajcheʼ jiñi, cʼajtesan chaʼan Jehová tsiʼ yʌqʼueyonla jumpʼejl lac majtan.\nDios mi caj i coltañet a cuch jiñi ilaya wocol tac\n19. ¿Chuqui wen ñuc bʌ majtañʌl tsiʼ yʌqʼueyonla Jehová yicʼot chucoch yom mi laj qʼuel ti ñuc?\n19 Cheʼ bajcheʼ tsaʼ laj cʌñʌ ti cʌntesʌntel 5, tsaʼ mejliyonla yicʼot jiñi libre albedrío, yom i yʌl, tsaʼ mejliyonla chaʼan mi lac bajñel ñaʼtan chuqui com lac mel. ¿Mach ba wen ñuc bʌ majtañʌl maʼ qʼuel jiñi? Dios tsiʼ mele añimal tac, pero maʼañic miʼ mejlel i bajñel yajcañob chuqui yomob i mel. Jiñi quixtañujob an i meleyob carro tac, pero yaʼ jach miʼ majlel baqui miʼ ñijcʌntel majlel, mach mejlic i bajñel ñijcan i bʌ. Cheʼic tsiʼ meleyonla Dios bajcheʼ jiñi, ¿am ba lac tijicñʌyel? Maʼañic. Jin chaʼan, tijicñayonla cheʼ miʼ mejlel lac bajñel ñaʼtan chuqui com lac mel, bajcheʼ la com chumtʌl yicʼot bajcheʼ yilal com laj camigojob. Wen tijicñayonla cheʼ joñonla mi lac bajñel ñaʼtan chuqui laj com, i cheʼʌch yom Dios bajcheʼ jiñi.\n20, 21. ¿Bajcheʼ miʼ mejlel laj cʼʌn ti wen jiñi ñuc bʌ lac majtan chaʼan libre albedrío yicʼot chucoch yomʌch mi lac mulan lac mel?\n20 Jehová mach yomic cheʼ xicʼbilonla mi lac melben i yeʼtel (2 Corintios 9:7). ¿Baqui bʌ ñumen wen miʼ yubin jiñi tatʌlob: Jin ba cheʼ wersa xicʼbil mi yʌl i yalobil «wocolix a wʌlʌ», o jin cheʼ bajñel loqʼuen tiʼ pusicʼal? Jin chaʼan, yom bʌ maʼ cʼajtiben a bʌ jiñʌch: «¿Bajcheʼ mi caj j cʼʌn jiñi libre albedrío tsaʼ bʌ i yʌqʼueyon Jehová?». Jiñi Satanás, Adán yicʼot Eva maʼañic tsiʼ cʼʌñʌyob ti wen come maʼañic tsiʼ jacʼbeyob i tʼan Jehová. ¿Ixcu jatet? ¿Chuqui mi caj a mel?\n21 Jatet miʼ mejlel a cʼʌn ti wen jiñi libre albedrío. Miʼ mejlel a tsajcañob tiʼ pejtelel jiñi añoʼ bʌ tiʼ tojlel Jehová. Ili wiñicob xʼixicob miʼ yʌqʼueñob i tijicñʌyel Dios come miʼ pʌsob chaʼan Satanás juntiquilʌch xlot yicʼot mach utsʼatic bʌ yumʌl (Proverbios 27:11). Maʼ mejlel a pʌs jaʼel mi mucʼʌch a yajcan jiñi wem bʌ chaʼan a cuxtʌlel. Ti yambʌ cʌntesʌntel mi caj i tsictesʌntel baqui bʌ jiñi.\nMUʼ BɅ I CɅNTESAÑONLA JIÑI BIBLIA\nDios mach jiñic miʼ choc tilel jiñi mach bʌ wentaquic miʼ yujtel (Job 34:10).\nSatanás tsaʼ cajiʼ contrajin am bʌ tiʼ wenta miʼ chaʼlen yumʌntel cheʼ bʌ tsiʼ yʌlʌ chaʼan juntiquilʌch xlot yicʼot miʼ mʌctan chaʼan jiñi quixtañujob miʼ sʌclañob i wenlel (Génesis 3:2-5).\nJehová mi caj i cʼʌn i Yalobil muʼ bʌ i caj ti yumʌntel chaʼan miʼ jisan ilaya wocol (1 Juan 3:8).


I T’an Dios GALATAS 3\n☰ GALATAS 3 ◀ ▶\nTsa' aq'uentiyob Espíritu che' bʌ tsi' ñopoyob\n1 ¡Sojquemetla añet bʌ la ti Galacia! ¿Majqui tsi' socoyetla cha'an mi la' cʌy la' jac'ben i sujmlel jini wen t'an tsa' bʌ wen subentiyetla cha'an tsa' ch'ijle ti cruz Jesucristo? 2 Cojach com j c'ajtibeñetla: ¿Tsa' ba aq'uentiyetla jini Espíritu cha'an ti' jac'ol i mandar Moisés? ¿Mach ba cha'anic tsa' la' ñopo jini wen t'an che' bʌ tsa' la' wubi? 3 ¿Chucoch sojquem la' pusic'al? Tsa' caji la' ñop Cristo ti' p'ʌtʌlel jini Espíritu. Wʌle, ¿mu' ba mejlel la' taj la' wenlel ti la' bajñel wersa? 4 Tsa' la' ñusa cabʌl wocol cha'an jini wen t'an. Mach to'olic jach. 5 Diosʌch mu' bʌ i yʌq'ueñetla jini Espíritu. Mi' cha'len ñuc bʌ i ye'tel ba' añetla. ¿Cha'an ba tsa' la' jac'ʌ jini mandar? ¿Mach ba cha'anic tsa' la' ñopo che' bʌ tsa' la' wubi?\n6 Abraham ja'el tsi' ñopo Dios. Jini cha'an Dios tsi' yotsʌbe ti' wenta. Tsi' q'uele ti toj. 7 Ña'tanla che' jini, pejtel mu' bʌ i ñopob Dios i yalobilobʌch Abraham. 8 Wʌn ts'ijbubil ti' t'an Dios, mi caj i ñusʌbeñob i mul. Mi caj i yotsañob jini gentilob ti' wenta che' mi' ñopob Dios. Jini cha'an tsa' wʌn subenti Abraham jini wen t'an: “Ti a tojlel mi caj i tajob i wenlel pejtel tejclumob”. 9 Jini cha'an, majqui jach mi' ñop Dios mi' taj i wenlel yic'ot Abraham tsa' bʌ i ñopo Dios.\n10 Come pejtelel mu' bʌ i ñopob i coltañob i bʌ ti' jac'ol jini mandar mi caj i chojquelob ti Dios. Come ts'ijbubil: “Mux i chojquelob ti Dios pejtelel mu' bʌ i wis cʌyob i mel ti ts'ʌcʌl chuqui tac ts'ijbubil ti' juñilel jini mandar”. 11 Tsiquil che' jini, Dios ma'anic mi' ñusʌben i mul, ma'anic mi' yotsan ti' wenta mi juntiquilic cha'an ti' jac'ol jini mandar. Come mi' yʌl: “Jini otsʌbilix bʌ ti' wenta Dios cha'an tsi' ñopo Dios, cuxul mi' yajñel”, che'en. 12 Mach lajalic i jac'ol mandar bajche' i ñopol Cristo, come mi' yʌl: “Jini mu' bʌ i jac' jini mandar ti ts'ʌcʌl mi' taj i cuxtʌlel”, che'en. 13 Pero ya' ti cruz Cristo tsi' mʌñʌyonla loq'uel ti' p'ʌtʌlel jini mandar mu' bʌ i yʌc'onla ti chojquel, come tsa' chojqui ti Dios cha'añonla, come ts'ijbubil: “Chocbil ti Dios majqui jach mi' joc'chocontel ti te'”. 14 Che'ʌch tsa' ujti cha'an mi' tajob i wenlel gentilob ja'el ti Cristo Jesús, che' bajche' Dios tsi' wʌn sube Abraham, cha'an mi lac laj aq'uentel jini Espíritu che' mi lac ñop.\nJini Mandar yic'ot jini Albil bʌ t'an\n15 Mic cha'len lajiya hermanojob. Wʌ' ti pañimil che' mi lac ts'ijban ti jun bajche' mi' caj ti t'oxtʌl lac chubʌ'an che' mi lac chʌmel, ma'anic majch mi mejlel i jem. Ma'anic majch mi mejlel i xʌ' ts'ijban yambʌ t'an che' anix i sellojlel. 16 Dios tsi' yʌq'ue Abraham yic'ot juntiquil i p'olbal jini albil bʌ t'an. Ma'anic tsi' yʌlʌ i p'olbalob, pero i p'olbal, come juntiquil jach, jiñʌch Cristo. 17 Jiñʌch i sujmlel woli bʌ c sub: Dios tsi' wʌn subu cha'an mi caj i tilel Cristo. Che' ñumenix jumbajc' yic'ot lujump'ejl i cha'c'al (430) jab, tsi' yʌc'ʌ jini mandar. Jini mandar tsa' bʌ tili ti wi'il ma'anic tsi' jeme jini t'an tsa' bʌ i ñaxan alʌ. 18 Mi cha'anʌch jini mandar mi laj coltʌntel, che' jini mach cha'anic jini albil bʌ t'an. Pero Dios ti' yutslel i pusic'al tsi' colta Abraham che' bʌ tsi' yʌq'ue jini albil bʌ i t'an.\n19 ¿Chuqui i ye'tel jini mandar che' jini? Dios tsi' yʌq'ueyonla jini mandar cha'an mi' tsictesʌbeñonla lac mul. Pero ma'anix i c'ʌjñibal jini mandar che' tilemix i P'olbal che' bajche' wʌn albil. Dios tsi' c'ʌñʌ i yángelob i yʌq'uen mandar Moisés i wenta xñusa t'an. 20 Che' an juntiquil jach mach wersajic yom xñusa t'an. Pero Dios, che' bʌ tsi' lʌc'ʌ i t'an cha'an mi' coltan winicob x'ixicob, tsi' bajñel wa'choco.\n21 Jixcu jini mandar, ¿i contra ba jini t'an albil bʌ i cha'an Dios? Mach i contrajic. Actan tsa'ic aq'uentiyonla laj cuxtʌlel cha'an ti' jac'ol jini mandar, che' jini, isujmʌch mi laj q'uejlel ti toj cha'an ti' jac'ol jini mandar. 22 Pero i t'an Dios mi' yʌl woli' yajñelob ti' p'ʌtʌlel mulil pejtelel año' bʌ ti pañimil cha'an mi la cʌq'uentel jini albil bʌ ti Dios che' mi lac ñop Jesucristo, come majqui jach mi' ñop mi' coltʌntel.\n23 Che' maxto tilemic jini wen t'an mu' bʌ lac ñop, añon to la ti' wenta jini mandar. Ñup'ulonla jinto tsa' tsictesʌbentiyonla jini wen t'an mu' bʌ lac ñop. 24 Jini mandar tsi' cʌntesayonla cha'an mi lac ñop Cristo, cha'an mi laj q'uejlel ti toj che' mi lac ñop. 25 Wʌle tilemix jini wen t'an mu' bʌ lac ñop. Mach chʌn añonixla ti' wenta jini mandar. 26 I yalobiletla Dios ti la' pejtelel cha'an tsa' la' ñopo Cristo Jesús. 27 Ti pejteletla tsa' bʌ ochiyetla ti Cristo ti Espíritu, tsa'ix la' xojo Cristo. 28 Mi judíojet, mi griegojet, mi añet ti a yum, mi to'ol che' jach añet, mi winiquet, mi x'ixiquet, ma'anic chuqui mi' cha'len, come juntiquilet jach la ti Cristo Jesús. 29 Mi i cha'añetla Cristo, mero i p'olbaletla Abraham. Mi caj la' taj chuqui mi la' wʌq'uentel che' bajche' albil i cha'an Dios.


JINI WEN BΛ T'AN HECHOS 13\nPablo yic'ot Bernabé ti' tyeche i puc ñumel i t'an Dios\n1 Ya'an yic'otyob ochemo' bʌ ti' t'an Dios ya' ti Antioquía winicob tsa' bʌ aq'uenti ti Dios i wen sub i sujmlel i t'an yic'ot i wen cʌntisañob ti' t'an Dios. Jiñʌch Bernabé yic'ot Simón (cha'chajp bʌ i c'aba' Negro) yic'ot Lucio ch'oyol bʌ ti lum Cirene bʌ i c'aba' yic'ot Saulo. An je'el jini Manaén bʌ i c'aba'. (Jini Manaén lajal ti coli yic'ot Herodes tsa' bʌ ochi ti ñuc bʌ ye'tyel ya' ti Galilea.)\n2 Jump'ej q'uin che' ñac muc'ob ti ch'ajb cha'an mach'an ti poj uch'iyob chʌncol i ch'ujutisañob Dios. Jini Ch'ujul bʌ i Ch'ujlel Dios ti' pejcʌyob. Ti yʌlʌ: La' majlic Bernabé yic'ot Saulo cha'an i cha'libeñon c toñel mu bʌ c pʌs'eñob. Che' ti yʌlʌ Ch'ujul bʌ i Ch'ujlel Dios.\n3 Che' tsa'ix ujtiyob ti ch'ajb yic'ot oración ti yʌc'ʌyob i c'ʌb ti' jol Bernabé yic'ot Saulo. Ti yʌq'ueyob ti majlel.\nJini yajcʌbilo' bʌ ajsubt'añob ñumel mi' cha'leñob subt'an ya' ti Chipre\n4 Che' jini Bernabé yic'ot Saulo ti majliyob c'ʌlʌl ti lum Seleucia bʌ i c'aba' che' bajche' ti' xiq'ui Ch'ujul bʌ i Ch'ujlel Dios. Che' jini ti ochiyob ti barco cha'an mi majlelob ti jump'ej lum joyol bʌ ti ja' Chipre bʌ i c'aba'.\n5 Che' ñac ti c'otiyob ya' ti jini lum ya' ti lʌc'ʌl ti' ja' Salamina bʌ i c'aba' ti queji i subeñob i t'an Dios ya' ti i templo tyac israelob. Ya'an Juan yic'otyob je'el cha'an mi' cotyañob ti toñel.\n6 Ti ñumiyob ti' pettyʌlel ili lum joyol bʌ ti ja'. C'ʌlʌl ti c'otiyob ya' ti junxejlel lum Pafos bʌ i c'aba'. Ya' ti' tyajayob juntiquil israel bʌ winic Barjesús bʌ i c'aba'. Yujil wujt jini Barjesús. Cabʌl ti' loti quixtyañujob como ti' lolon subu i bʌ ti juntiquil tsa' bʌ i xiq'ui yʌle' Dios.\n7 Jini Barjesús ajtroñel i cha'an Sergio Paulo jini ñuc bʌ yumʌl ya' ti ili lum. Wen an i ña'tyʌbal jini Sergio Paulo. Che' jini ti' xiq'ui ti pʌyol Bernabé yic'ot Saulo cha'an yom i yubin i t'an Dios.\n8 Pero jini yujil bʌ wujt cha'chajp bʌ i c'aba' Elimas ti' ts'a'q'uele Bernabé yic'ot Saulo como mach yom i yʌq'uen i ch'ujbin i t'an Dios jini ñuc bʌ yumʌl.\n9 But'ul i pusic'al Pablo ti Ch'ujul bʌ i Ch'ujlel Dios. Che' jini Saulo, cha'chajplel bʌ i c'aba' Pablo, ti' ch'uj q'uele jini yujil bʌ wujt.\n10 Ti yʌlʌ: Xlotyet. Simaroñet. I yalobilet xiba. Ma' chʌc contrajin pejtyel chʌ bʌ wen. ¿Chucoch ma' lolon jop' a chʌc mʌctyan jini yomo' bʌ i ch'ujbin lac Yum?\n11 Wale, che' jini, lac Yum mi quej i yʌq'ueñet a xot' a mul. Mi quej a wochel ti xpojts'. Ma'an mi quej a poj ilan i sʌclel pañimil. Che' ti subenti Barjesús. Ora jach ti wa' sujti ti xpojts'. An ti ic't'ojñal. Ti queji i xuc'ul sʌclan juntiquil mu' bʌ i chucben i c'ʌb i cotyan ti xʌmbal como mach ch'ujbi i yilan pañimil.\n12 Che' ñac ti yilʌ jini ñuc bʌ yumʌl bajche' ti ujti, ti' ch'ujbi Jesús ti' pusic'al. Como tyoj bʌc'ñʌjel cha'an i t'an Dios che' bajche' ti' cʌntisʌyob jini Bernabé yic'ot Saulo.\nPablo yic'ot Bernabé ya' ti Antioquía am bʌ ti Pisidia\n13 Pablo yic'ot tsa' bʌ pi'leyob majlel ti xʌmbal ti ochiyob ti barco ya' ti Pafos. Ti ñumiyob majlel ti ja' jintyo ti c'otiyob ti yambʌ lum Perge bʌ i c'aba' ya' ti lʌc'ʌlel i ti' jini pañimil Panfilia bʌ i c'aba'. Juan ti' cʌyʌyob ya'i. Ti bajñel sujti ti Jerusalén.\n14 Che' jini Saulo yic'ot Bernabé ti loq'uiyob majlel ti Perge. Ti c'otiyob ya' ti lum Antioquía bʌ i c'aba' ya' ti pañimil Pisidia bʌ i c'aba'. Ti i q'uinilel c'aj* oj ti ochiyob ti jump'ej i templo israelob. Ti buchleyob.\n15 Che' ñac ti ujti i q'uelbeñob ts'ijbubil bʌ i mandar tsa' bʌ i cʌybeyob Moisés yic'ot ts'ijbubil bʌ i t'an jini tsa' bʌ i xiq'ui i yʌle' Dios ti ñoj oniyix, jini año' bʌ ye'tyel ya' ti jini templo ti' chocoyob majlel t'an ya' ba' buchul Saulo yic'ot Bernabé. Ti yʌlʌ: Pi'ʌlob, mi an chʌ bʌ a wom a subeñob quixtyañujob cha'an mi' ñuc isʌbeñob i pusic'al, ch'ujbiyʌch a subeñob wale iliyi, che' ti yʌlʌyob.\n16 Che' jini Pablo ti wa'le. Ti' pʌs'eyob i c'ʌb cha'an ñʌch'tyʌlob. Che' jini ti queji ti t'an. Ti yʌlʌ: Ñʌch'tyanla israelet bʌ la yic'ot mach bʌ israeletla mu' bʌ la' q'uel ti ñuc Dios.\n17 Jini Dios mu' bʌ lac ch'ujbin israelon bʌ la ti' yajcʌ lac yumob ti ñoj oniyix cha'an yoque i cha'añʌch. Ti oc'ʌyob. Ti q'uejliyob ti wen como Dios ti' wen cotyʌyob. Che' ñac ya' tyo añob ti Egipto, Dios ti' pʌs'eyob loq'uel ti i p'ʌtyʌlel.\n18 C'ʌlʌl cuarenta jab Dios ti' cuchu pejtyel i melbalob ya' ti tyʌquin bʌ joch lum.\n19 Dios ti' jisʌ siete yumʌlob ya' ti jini pañimil Canaán bʌ i c'aba' cha'an mi yʌq'uen i lumalob jini lac yumob ti ñoj oniyix.\n20 Che' jini c'ʌlʌl cuatrocientos cincuenta jabil Dios ti' wa'choco jueces tsa' bʌ ochiyob ti yumʌl. Chʌ'ʌch ti ujti c'ʌlʌl jintyo ti ochi ti ye'tyel juntiquil tsa' bʌ i xiq'ui yʌle' Dios Samuel bʌ i c'aba'.\n21 Che' jini lac yumob ti ñoj oniyix ti' c'ajtibeyob Dios cha'an mi yʌq'ueñob juntiquil rey mu' bʌ i yochel ti yumʌl. Che' jini Dios ti yotsʌ ti ye'tyel juntiquil i yalobil Cis, Saúl bʌ i c'aba'. Jini Saúl jiñʌch i jiñʌjlel juntiquil lac yumob ti ñoj oniyix Benjamín bʌ i c'aba'. C'ʌlʌl cuarenta jab an ye'tyel jini Saúl.\n22 Che' jini Dios ti' q'uextyʌ ti ye'tyel Saúl. Ti yotsʌ juntiquil David bʌ i c'aba' ti' q'uexol. Dios ti' tyaja ti t'an jini David. Ti yʌlʌ: Cujil isujm jini David i yalobil Isaí, jiñʌch juntiquil mu' bʌ c wen mulan bajche' mi' chʌc mel. Mi quej i chʌc ch'ujbibeñon pejtyel c xic'ojel. Che' ti yʌlʌ Dios, che' Pablo.\n23 Pablo ti bej alʌ: Jesús, jiñʌch juntiquil i jiñʌjlel David. Che' jini, che' bajche' ti wʌ alʌ Dios ti ñoj oniyix ti yotsʌ ti ye'tyel Jesús cha'an ajcotyayaj i cha'an bʌ israelob.\n24 Che' ñac max tyo ti queji ti cʌntisa Jesús, Juan ti' subeyob pejtyelel israelob cha'an yom i ch'ʌm ja' cha'an tsiquil ti' cʌyʌyob i mul.\n25 Che' ñac ma'ix jal mach sajt, Juan ti yʌlʌ: Jatyetla chʌncol la' lolon pensalin joñoñʌch jini chʌncol bʌ la' pijtyan. Mach joñonic. Pero tyal tyo jini yambʌ. Joñon ma' sajlic c ñuclel cha'an mic tic'ben i zapatos como wen ñuc jini yambʌ. Joñon mach'an ñucon. Che' ti yʌlʌ Juan, che' Pablo.\n26 Pablo ti' bej cha'le t'an. Ti yʌlʌ: Pi'ʌlob, i jiñʌjlelet bʌ la Abraham yic'ot pejtyel mach bʌ israeletla mu' bʌ la' q'uel ti ñuc Dios. Jiñʌch lac cha'an pejtyelonla jini t'an cha'an bajche' mi lac tyaj laj cotyʌntyel.\n27 Jini año' bʌ ti Jerusalén yic'ot jini yumʌlob i cha'an, ma'an ti' ña'tyʌyob majchqui jini Jesús. Ma'an ti' ch'ʌmbeyob isujm i ts'ijbujel jini tsa' bʌ i xiq'ue yʌle' Dios ti ñoj oniyix tsa' bʌ subentiyob ya' ti' templo israelob ti jujump'ej i q'uinilel c'aj oj. Jiñob tsa' bʌ wen yubiyob jini t'an ti yʌc'ʌyob ti tsictiyel bajche' ts'ijbubil che' ñac ti yʌc'ʌ ti sajtyel Jesús.\n28 Aunque mach sajlic an i mul Jesús pero jiñob ti' c'ajtibeyob Pilato cha'an mi yʌc' ti sajtyel Jesús.\n29 Che' jini ti ujti pejtyel jini wʌ ts'ijbubil ti' t'an Dios cha'an bajche' mi quej i sajtyel Jesús. Che' jini, ti' ju'sʌyob ti cruz Jesús che' ñac sajtyemix. Ti' ch'ujñʌyob ti muconibʌl piquil bʌ ti mal tyun.\n30 Pero Dios ti' tyeche loq'uel ba'an sajtyemo' bʌ.\n31 C'ʌlʌl ti ñumi cabʌl q'uin Jesús ti' pʌsʌ i bʌ ba'an tsa' bʌ pi'leyob ti xʌmbal c'ʌlʌl ti Galilea c'ʌlʌl ti Jerusalén. Wale jiñobʌch jini chʌncol bʌ i subeñob quixtyañujob pejtyel chʌ bʌ ti yilʌyob yic'ot pejtyel tsa' bʌ i yʌlʌ Jesús.\n32-33 Wale Bernabé quic'ot wʌ' ti tyʌliyon lojon cha'an mi lojon c subeñetla jini wen bʌ t'an. Pejtyel tsa' bʌ i wʌ alʌ Dios che' ñac ti' pejcʌ lac yumob ti ñoj oniyix tsa'ix i ts'ʌctisʌ wale iliyi cha'añonla i jiñʌjlelonla. Chʌ'ʌch ti ts'ʌctisʌ che' ñac ti cha' tyejchi loq'uel Jesús ba'an sajtyemo' bʌ. Ti ts'ijbubil bʌ i t'an Dios ya' ti cha'p'ejlel bʌ salmo mi' tyaj ti t'an Jesús ba' mi yʌle': Jatyet, calobiletyʌch. Ti jim bʌ q'uin tsa'ix cʌq'ueyet a cuxtyʌlel. Che' ti yʌlʌ Dios, che' Pablo.\n34 Pablo ti bej alʌ: Dios ti wʌ alʌ cha'an mi quej i cha' tyejchel loq'uel Jesús ba'an sajtyemo' bʌ cha'an ma'an mi pʌc'mʌl i bʌc'tyal. Chʌ'ʌch ti yʌlʌ Dios ti jini ts'ijbubil bʌ i t'an ba' mi yʌle': Mi quej cʌq'ueñet i yutslel c pusic'al che' bajche' tic wʌ sube jini David, che'en.\n35 Ya' ti yambʌ salmos bʌ jun mi yʌl: Ma'an mi quej a wʌc' ti pʌc'mʌl i bʌc'tyal jini p'untyʌbil bʌ ajtroñel a cha'an. Che' mi yʌl ti salmos bʌ jun, che'en Pablo.\n36 Ti' bej cha'le t'an Pablo. Ti yʌlʌ: Ñoj melelʌch David ti' wen cha'le i toñel bajche' ti' xiq'ui Dios ya' ti' tyojlel i pi'ʌlob. Pero ti wi'il ti sajti. Ti ch'ujñʌnti ya' ti' t'ejl i yumob ti ñoj oniyix. Ti pʌc'mi i bʌc'tyal.\n37 Pero ma'an ti pʌc'mi i bʌc'tyal jini tsa' bʌ i tyechi loq'uel Dios ba'an sajtyemo' bʌ.\n38 Ubinla, pi'ʌlob. Yom mi la' wen ch'ʌm'en isujm cha'an ti Jesús mi lac tyaj i ñusʌntyel lac mul. Jiñʌch jini chʌncol bʌ lac tsictisʌbentyel.\n39 Mach ch'ujbi lac tyaj i ñusʌntyel lac mul cha'an ti lac ch'ujbi mandar tyac tsa' bʌ aq'uenti Moisés ti Dios. Pero pejtyelel mu' bʌ i ch'ujbiñob Jesús mi ñusʌbentyelob i mul.\n40 Yom mi la' wen q'uel la' bʌ cha'an mach ujtiquetla bajche' mi yʌle' ti i ts'ijbujel jini tsa' bʌ i xiq'ui yʌle' Dios ti ñoj oniyix.\n41 Como jiñobʌch ti' ts'ijbu:\nUbinla, jatyetla chʌncol bʌ la' cha'len wajleya. Mi quej la' sajtyel cha'an ma'an ti la' ch'ujbi.\nComo joñon Dioson. Mi quej c pʌs yoque ñuc bʌ c cha'libal ti la' tyojlel.\nPero ma'an mi quej la' ch'ujbin aunque an jini mu' bʌ i wen tsictisʌbeñetla i sujmlel.\nChʌ'ʌch ti' cha'le t'an Dios, che'en Pablo.\n42 Ti loq'uiyob majlel ti i templo israelob Pablo yic'ot jini tsa' bʌ tsʌcle ti xʌmbal. Jini mach bʌ israelob ti' c'ajtibeyob cha'an cha' tyʌlicob ti tyal tyo bʌ i q'uinilel c'aj oj cha'an mi' más subeñob ili t'an.\n43 Che' ñac pejtyel quixtyañujob ti loq'ui majlel ti' templo israelob cabʌl israelob yic'ot mach bʌ israelob tsa' bʌ i q'uextyʌyob i pusic'al cha'an i ch'ujbiñob ti jump'ej jach i pusic'al bajche' mi' ch'ujbin israelob ti' tsʌcleyob majlel Pablo yic'ot Bernabé. Pablo ti' wen subeyob cha'an mi' chʌc xuc'chocoñob i pusic'al ti i p'untyaya Dios.\n44 Che' ñac ti cha' c'oti i q'uinilel c'aj oj yomox i tyaj pejtyelel quixtyañujob ya' ti ili lum ti' much'quiyob i bʌ cha'an mi yubiñob i t'an Dios.\n45 Jini yambʌ israelob ti yilʌ bajche' ti' wen much'quiyob i bʌ yonlel quixtyañujob. Che' jini ti queji i ts'a'q'uelob Pablo como ma'an ti' mulʌyob bajche' chʌncol i ñʌch'tyʌbeñob i t'an quixtyañujob. Ti' contrajiyob i t'an. Ti' wen wajleyob.\n46 Más ch'ejl ti' jac'ʌyob Pablo yic'ot Bernabé. Ti yʌlʌyob: Chʌ'ʌch yom bajche' ti ujti cha'an mi la' ñaxan subentyel i t'an Dios jatyetla israelet bʌ la. Pero mach la' wom la' ch'ujbin. Mi chʌ'ʌch, che' jini, la' bʌjʌch ma'an mi quej la' wʌq'uentyel la' cuxtyʌlel mach'ʌ yujil jilel. Che' jini mux lojon c loq'uel majlel ba' añetla. Mux lojon c majlel ba'an jini mach bʌ israelob.\n47 Como chʌ'ʌch ti' xiq'uiyon lojon lac Yum ti i t'an ba' mi yʌle':\nTsa'ix c yajcʌyetla cha'an che' bajche' c'ajquetla mi la' pʌs'eñob jini mach bʌ israelob i bijlel Dios\ncha'an mi' tyajob i cotyʌntyel c'ʌlʌl jini más ñajt bʌ añob.\nChʌ'ʌch ti' xiq'uiyon lojon Dios, che' Pablo.\n48 Wen c'ajacñayob i yoj jini mach bʌ israelob che' ñac ti yubiyob i t'an Pablo. Ti yʌlʌyob: Wen c'otyajax i t'an lac Yum, che'ob. Pejtyelob jini tsa' bʌ yajcʌnti cha'an mi' tyajob i cuxtyʌlel mach'ʌ yujil jilel ti' ch'ujbibeyob i t'an.\n49 Chʌ'ʌch ti' subuyob ñumel i t'an lac Yum ti pejtyelel pañimil.\n50 Jini israelob ti queji i xic'ob i contrajiñob Pablo yic'ot Bernabé jini winicob año' bʌ ye'tyel ya' ti ili lum. Chʌ'ʌch je'el ti' xiq'uiyob i contrajiñob Pablo yic'ot Bernabé x'ixicob chʌc c'ajalob i cha'an Dios mu' bʌ q'uejlelob ti wen. Che' jini, jiñob año' bʌ ye'tyel yic'ot jini x'ixicob ti' xiq'uiyob cha'an mi' ts'a'q'uel Pablo yic'ot Bernabé pejtyel quixtyañujob jintyo ti' chocoyob loq'uel ya' ti jini lum.\n51 Che' jini Pablo yic'ot Bernabé ti' chijcuyob loq'uel i ts'ujbejñal i zapatos. Ti ñoj oniyix chʌ'ʌch ti' cha'leyob cha'an i señʌjlel mach saj wen bajche' ti' cha'leyob ili quixtyañujob. Che' jini Bernabé yic'ot Pablo ti majliyob ti yambʌ lum Iconio bʌ i c'aba'.\n52 Wen c'ajacñayob i yoj pejtyel ochemo' bʌ ti' t'an Dios ya' ti Antioquía. But'ulob i pusic'al ti Ch'ujul bʌ i Ch'ujlel Dios.


JINI WEN BΛ T'AN HECHOS 16\nTimoteo mi' pi'len majlel ti xʌmbal Pablo yic'ot Silas\n1 Pablo yic'ot Silas ti c'otiyob ya' ti ili lum tyac Derbe yic'ot Listra bʌ i c'aba'. Ya' ti' tyaja juntiquil ochem bʌ ti' t'an Dios Timoteo bʌ i c'aba'. Israel bʌ x'ixic i ña' pero ochem ti' t'an Dios. Griego bʌ winic i tyat.\n2 Pejtyel ochemo' bʌ ti' t'an Dios ya' ti Listra yic'ot ya' ti Iconio ti' q'ueleyob ti ñuc Timoteo.\n3 Pablo yom i pʌy majlel Timoteo ti toñel yic'ot, pero ñaxan ti yʌq'ue ti tsepol i pʌchʌlel cha'an ma' mi' lolon cha'leñob cabʌl lolon t'an israelob ya' ba' mi quej i majlelob. Como pejtyelel israelob ya'i yujilob isujm cha'an griego bʌ winic i tyat Timoteo. Jini griegojo' bʌ winicob mach'an mi yʌq'uen i ch'ʌm tsep pʌchʌlel i yalobilob.\n4 Ya' ti pejtyel jini lum tyac ba' ti ñumi Pablo yic'ot Silas yic'ot Timoteo ti' wen subeyob ochemo' bʌ ti' t'an Dios pejtyel tsa' bʌ i yʌlʌ jini yajcʌbilo' bʌ ajsubt'añob ñumel yic'ot ancianojob ya' ti Jerusalén.\n5 Chʌ'ʌch bajche' jini ti wen xuc'chocobentiyob i pusic'al jini ochemo' bʌ ti' t'an Dios. Ti jujump'ej q'uin ti oc'ʌyob.\nChe' bajche' ti ñajal Pablo ti yilʌ juntiquil winic ch'oyol bʌ ti Macedonia\n6 Jini Ch'ujul bʌ i Ch'ujlel Dios ma'an ti yʌq'ueyob i cha'leñob subt'an ya' ti pañimil Asia bʌ i c'aba'. Jin cha'an ti t'uñuyob ñumel ti yambʌ pañimil tyac Frigia yic'ot Galacia bʌ i c'aba'.\n7 Che' ñac ti c'otiyob ya' ti' ti' pañimil Misia bʌ i c'aba' ti' lolon ña'tyʌyob mi quej i yochelob ti yambʌ pañimil Bitinia bʌ i c'aba'. Pero jini Ch'ujul bʌ i Ch'ujlel Jesús ma'an ti yʌc'ʌ ochel.\n8 Che' jach ti ñumiyob c'ʌlʌl ya' ti' ti' Misia. Ti c'otiyob ti lum Troas bʌ i c'aba' ya' ti' ti' colem ja'.\n9 Che' ñac ya' tyo añob ya'i, ti jump'ej ac'bʌlel Pablo ti yilʌ che' bajche' ti ñajal juntiquil winic am bʌ ti pañimil Macedonia bʌ i c'aba'. Wa'al jini winic. Chʌncol i pejcan ti wocol t'an. Ti yʌlʌ: Wʌ' ma' tyʌlel ti Macedonia cha'an ma' cotyañon lojon. Che' ti yʌlʌ jini winic.\n10 Che' ñac ti yilʌ Pablo che' bajche' ti ñajal jini winic am bʌ ti Macedonia, ora jach tic chajpʌ lojon c bʌ cha'an mi lojon c majlel ya'i. Joñon Lucason tsa' bʌ c ts'ijbu ili jun ti majliyon quic'otyob como ti lojon c ña'tyʌ Dios chʌncol i chocon lojon majlel ya'i cha'an mi lojon c subeñob bajche' mi' tyajob i cotyʌntyel.\nPablo yic'ot Silas ya' ti lum Filipos bʌ i c'aba'\n11 Ya' ti Troas ti ochiyon lojon ti barco. Tyoj ti majliyon lojon ya' ti lum joyol bʌ ti ja' Samotracia bʌ i c'aba'. Ti yijc'ʌlel ti c'otiyon lojon ya' ti lum Neápolis bʌ i c'aba'.\n12 Ya'i ti loq'uiyon lojon ti barco. Ti majliyon lojon ti lum Filipos bʌ i c'aba'. Jiñʌch más ñuc bʌ lum ti Macedonia ti' tyojel paso' q'uin. An ti' wenta romanojob. Ya' ti cʌyleyon lojon cha'pej uxp'ej q'uin.\n13 Ti jump'ej q'uin che' i q'uinilel c'aj oj ti loq'uiyon lojon majlel ti' ti' jini lum. Ti buchleyon lojon ya' ti' ti' ja' ba' mi' bele' much'quiñob i bʌ quixtyañujob ti oración. Ti lojon c sube i t'an Dios jini x'ixicob tsa' bʌ c'otiyob.\n14 Lidia i c'aba' jini juntiquil tsa' bʌ c'oti. Ch'oyol bʌ ti lum Tiatira bʌ i c'aba'. Xchon pisil jini Lidia. Mi' chon c'otyajax bʌ chʌccojam bʌ pisil. Jini Lidia mu' bʌ i ch'ujutisan Dios chʌncol i wen ñʌch'tyan i t'an Dios bajche' ti' subu Pablo. Che' jini lac Yum ti' nijcʌbe i pusic'al cha'an i ña'tyan chʌ bʌ ti yʌlʌ Pablo.\n15 Ti' ch'ʌmʌ ja' jini Lidia yic'ot pejtyelel año' bʌ ti yotyot. Ti wi'il ti wocol t'an ti' subeyon lojon: Mi jatyetla mi la' ña'tyan yoque melelʌch ochemon ti' t'an Dios a wocolic mi la' tyʌlel ti poj jijlel ti cotyot. Wersa ti' subon lojon c majlel. Che' jini ti lojon c jac'be i t'an.\n16 Jump'ej q'uin che' ñac chʌncol lojon c majlel ya' ba' i tyʌlel ti lojon c cha'le oración ti lojon c tyaja juntiquil xc'alʌl an yic'ot xiba ti' pusic'al. Jini xiba am bʌ ti' pusic'al ti yʌq'ue i lu' niq'ui ña'tyan chʌ bʌ yes mi quej i yujtyel. Moso jini xc'alʌl. Jini i yumob ti' ganariyob cabʌl tyaq'uin como mi' c'ajtibeñob i tyojol cha'an i subeñob quixtyañujob chʌ bʌ yes mi quej i yujtyel.\n17 Jini xc'alʌl ti queji i tsʌcleñon lojon majlel yic'ot Pablo. Ti c'am bʌ t'an ti yʌlʌ: Iliyi winicob jiñʌch mu' bʌ i cha'liben i troñel Dios mach'ʌ ba'an i p'isol i ñuclel. Chʌncol i subeñetla bajche' mi la' tyaj la' cotyʌntyel. Che' ti yʌlʌ jini xc'alʌl.\n18 Chʌ'ʌch ti' bej cha'le cha'p'ej uxp'ej q'uin. Pablo mach yomox i chʌc ubin. Ti queji i ts'itya' mich'q'uel. Jin cha'an ti' sutqui i wut i q'uel jini xc'alʌl. Ti' pejcʌ jini xiba. Ti yʌlʌ: Cha'an ti' p'ʌtyʌlel Jesucristo mic xiq'uet loq'uel ti ili xc'alʌli che'en. Ora jach ti loq'ui jini xiba.\n19 Pero che' ñac ti' ña'tyʌ i yum x'calʌl che' mach ch'ujbix i chʌc ganariñob tyaq'uin cha'an ti jini xc'alʌl ti' chucuyob Pablo yic'ot Silas. Ti' pʌyʌyob majlel ba'an año' bʌ ye'tyel ya' ba' mi' cha'len melojel.\n20 Jini tsa' bʌ i pʌyʌyob majlel ti' pejcʌ año' bʌ ye'tyel. Ti yʌlʌ: Jini israelo' bʌ winicob chʌncol i wen nijcañob quixtyañujob wʌ' ba' añonla.\n21 Chʌncol i cʌntisan quixtyañujob bajche' ñʌmʌl i bele' cha'leñob israelob. Pero mach yom mi la cubin. Mach yom lac cha'len bajche' mi' cʌntisañob como romanojonla. Che' ti yʌlʌyob.\n22 Che' jini pejtyel quixtyañujob ti queji i contrajiñob Pablo yic'ot Silas. Jini año' bʌ ye'tyel ti' xiq'ui i jochbeñob i pislel cha'an mi yʌc'beñob ti tye'.\n23 Che' ñac ti ujti i wen ac'beñob ti yotsʌyob ti cʌchol. Jini am bʌ ye'tyel ti' xiq'ui ajcʌñʌtya cʌchonibʌl cha'an mi' wen cʌñʌtyañob.\n24 Che' ñac ti yubi ili t'an, jini ajcʌñʌtya cʌchonibʌl ti yotsʌyob ti más tyam bʌ cʌchonibʌl. Ti' ñet'beyob yoc ti tabla melel yic'ot cha'p'ej ba' tyocol ba' mi yotsan yoc.\n25 Che' bajche' ti xiñil ac'bʌlel chʌncolob ti oración yic'ot chʌncol i c'ʌyob Dios Pablo yic'ot Silas. Jini yambʌ xcʌcholob chʌncol i ñʌch'tyañob.\n26 Ti saj ora jach ti ñumi yoque p'ʌtyʌl bʌ i yujquel lum. Ti' wen nijcʌ pejtyel cʌchonibʌl c'ʌlʌl ti' chujquil. Ti bajñel jajmi pejtyel i ti' tyac cʌchonibʌl. Ti lu' tijqui i cadeñajlel tyac pejtyel cʌchʌlo' bʌ.\n27 Ti p'ixi jini ajcʌñʌtya cʌchoñibʌl. Che' ñac ti yilʌ che' lu' jamʌlix pejtyel i ti' tyac cʌchonibʌl ti' ch'ʌmʌ i machit cha'an i bajñel tsʌnsan i bʌ como ti' lolon ña'tyʌ cha'an ti puts'iyob pejtyel xcʌcholob.\n28 Pero Pablo ti' cha'le c'am bʌ t'an. Ti yʌlʌ: Mach a tyʌc'lan a bʌ. Wʌ'ʌch lu' añon lojon, che'en.\n29 Jini ajcʌñʌtya cʌchonibʌl ti' c'ajti c'ajc. Ti ochi ti ajñel ya' ba'an Pablo yic'ot Silas. Tsitsiña ti bʌq'uen ti ñocle ya' ti yeba yoc Pablo yic'ot Silas.\n30 Che' jini ti' pʌyʌyob loq'uel ti cʌchonibʌl. Ti' c'ajtibeyob: Winicob, ¿chuquiyes yom c cha'len cha'an mic tyaj j cotyʌntyel? che' ti yʌlʌ.\n31 Pablo yic'ot Silas ti' jac'ʌyob: Ch'ujbin lac Yum Jesucristo. Che' jini mi quej a tyaj a cotyʌntyel, jatyet yic'ot jini año' bʌ ti a wotyot. Che' ti' jac'ʌ Pablo yic'ot Silas.\n32 Che' jini ti' subeyob i t'an lac Yum pejtyelel jini año' bʌ ti yotyot ajcʌñʌtya cʌchonibʌl.\n33 Aunque ac'bʌlelix, ti jini jach bʌ ora jini ajcʌñʌtya cʌchonibʌl ti' pocbeyob i lojwel tyac. Che' jini ti' wa' ch'ʌmʌyob ja' jini ajcʌñʌtya cʌchonibʌl yic'ot pejtyelel año' bʌ ti yotyot.\n34 Che' jini ti' pʌyʌyob ochel ti yotyot Pablo yic'ot Silas. Ti yʌq'ueyob i yuch'el. Wen c'ajacñayob i yoj jini ajcʌñʌtya cʌchonibʌl yic'ot año' bʌ ti yotyot como ti' ch'ujbiyob Dios.\n35 Che' yomox sʌc'an jini año' bʌ ye'tyel ti' xiq'ui majlel policíajob ti cʌchonibʌl cha'an mi' subeñob ajcʌñʌtya cʌchonibʌl cha'an i colob Pablo yic'ot Silas.\n36 Jini ajcʌñʌtya cʌchonibʌl ti' sube Pablo: Jini año' bʌ ye'tyel ti' xiq'uiyon cha'an mij coletla. Wale ch'ujbiyix loq'uiquetla ti libre. Che' ti yʌlʌ jini ajcʌñʌtya cʌchonibʌl.\n37 Pero Pablo ti' subeyob jini policíajob: Joñon lojon romanojon lojon. Ti' tyojlelob quixtyañujob ti yʌc'beyon lojon ti tye' che' ñac ma'an ti saj yʌc'on lojon c mel lojon c bʌ. Ti yotsʌyon lojon ti cʌchonibʌl. Wale yomob i mucul loc'sañon lojon. Mach chʌ'ic yom. La' tyʌlicob i bajñel loc'sañon lojon. Che' ti yʌlʌ Pablo.\n38 Jini policíajob ti sujtiyob. Ti' wen subeyob jini año' bʌ ye'tyel pejtyel chʌ bʌ ti yʌlʌ Pablo. Jini año' bʌ ye'tyel ti quejiyob ti bʌq'uen che' ñac ti yubiyob cha'an romanojob Pablo yic'ot Silas.\n39 Jini año' bʌ ye'tyel ti majliyob ya' ti cʌchonibʌl. Ti' c'ajtibeyob Pablo yic'ot Silas cha'an mi' ñusʌbeñob pejtyelel jini tsa' bʌ ujti. Che' jini ti' pʌyʌyob loq'uel ti cʌchonibʌl. Ti' c'ajtibeyob cha'an loq'uicob ti jini lum.\n40 Che' ñac ti loq'ui ti cʌchonibʌl Pablo yic'ot Silas ti majliyob ti yotyot Lidia. Ti cha' pejcʌyob ochemo' bʌ ti' t'an Dios. Ti ñuc isʌbeyob i pusic'al. Che' jini ti loq'uiyob majlel.


I T’an Dios EFESIOS 6\nAlʌlob yic'ot tatʌlob\n1 Alobob, ch'ujbiben i t'an la' tat la' ña', come che'ʌch yom lac Yum tsa' bʌ i yotsayetla ti' wenta. 2-3 Q'uele ti ñuc a tat a ña' cha'an ma' taj a wenlel yic'ot cabʌl a jabilel ti pañimil. Dios tsi' yʌq'ueyonla ili mandar cha'an mi lac taj chuqui albil i cha'an. 4 Tatʌlob, mach yomic mi la' techbeñob i mich'ajel la' walobilob. Ju'sʌbeñob i pusic'al che' woliyob ti colel. Cʌntesañob ti lac Yum.\nX'e'telob yic'ot yumʌlob\n5 X'e'telob jac'ben la' yum ti pañimil ti bʌq'uen yic'ot ti' pec'lel la' pusic'al che' bajche' ti' tojlel Cristo. 6 Mach cha'anic jach mi la' q'uejlel ti uts'at ti winicob, pero yic'ot pejtelel la' pusic'al, che' bajche' x'e'telob i cha'an Cristo, cha'lenla che' bajche' yom Dios. 7 Cha'libenla i ye'tel la' yum ti pañimil che' bajche' ti' tojlel lac Yum, mach ti' wutic jach winicob. 8 La' wujil, chuqui jach mi lac mel ti jujuntiquilonla, mi caj lac ch'ʌm lac chobejtʌbal ch'oyol bʌ ti lac Yum. Lajal mi' ch'ʌmob jini año' bʌ ti' yum yic'ot mach bʌ añobic ti' yum. 9 Yumʌlob, yom mi la' c'uxbin x'e'telob la' cha'an. Cʌyʌ la' bʌc'tesañob, come ña'tʌbil la' cha'an an juntiquil Yumʌl ti panchan, la' Yum, jiñʌch i Yum ja'el. Dios mach jelchojquic jach mi' c'uxbin winicob.\nXojo pejtel a mʌctijib mu' bʌ i yʌq'ueñet Dios\n10 Che' ja'el, quermanojob, p'ʌtesan la' bʌ ti lac Yum come cabʌl i p'ʌtʌlel mu' bʌ i yʌq'ueñetla. 11 Xojola pejtelel la' mʌctijib mu' bʌ i yʌq'ueñetla Dios cha'an mi la' wajñel ti uts'at ame i lotiñetla xiba. 12 Ma'anic woli laj contrajin winicob año' bʌ i bʌc'tal yic'ot i ch'ich'el. Pero woli laj contrajin xibajob año' bʌ i ye'tel yic'ot i p'ʌtʌlel, woli bʌ i melob i yumʌntel ti ic'ch'ipan bʌ pañimil, yic'ot jontol bʌ espíritujob ti pañimil. 13 Jini cha'an ch'ʌmʌla pejtelel la' mʌctʌjib mu' bʌ i yʌq'ueñetla Dios cha'an xuc'ul mi la' wajñel che' mi' tajetla wocol. Che' bʌ tsa'ix ñumi la' cha'an ti pejtelel, yom chʌn xuc'uletla. 14 Yom chajpʌbiletla che' bajche' soldado yic'ot isujmlel i t'an Dios, i wenta la' cajchiñʌc', cha'an uts'at mi la' cha'len xʌmbal. Lʌpʌla toj bʌ la' pusic'al i wenta la' bujc. 15 Yom chajpʌbil la' woc cha'an mi la' majlel yic'ot jini wen t'an mu' bʌ i yuts'esan lac pusic'al yic'ot Dios. 16 Che' ja'el, chucu la' mʌctʌjib ti la' c'ʌb cha'an mi la' yʌpben i jalʌjb xiba woli bʌ ti lejmel i ñi'. Jini lac mʌctʌjib chucul bʌ ti la' c'ʌb, jiñʌch i ñopol Dios. 17 C'ʌcʌla i mʌctʌjib la' jol, jiñʌch la' coltʌntel. Chucula jini espada mu' bʌ i c'ʌn Espíritu cha'an mi' mel i ye'tel, jiñʌch i t'an Dios. 18 Cha'lenla oración ti pejtelel ora ti jini Espíritu. Yom mi la' chʌn c'ajtiben chuqui anto yom la' cha'an. Yom yʌxʌl la' wo cha'an mi la' chʌn taj ti oración pejtelel i cha'año' bʌ Dios.\n19 Cha'lenla oración cha'añon ja'el, cha'an mi cʌq'uentel t'an ba' ora com c sub, cha'an ch'ejl mi cʌc' ti cʌjñel jini wen t'an mach bʌ tsictiyemic ti yambʌ ora. 20 Come chocbilon tilel cha'an mic sub i t'an Dios. Jini cha'an cʌchʌlon ti cadena. C'ajtiben Dios cha'an ch'ejl mic sub jini wen t'an che' bajche' yom.\n21 La quermano Tíquico, c'uxbibil bʌ hermano, xuc'ul bʌ x'e'tel i cha'an lac Yum, mi caj i laj subeñetla cha'an mi la' ña'tan bajche' añon yic'ot chuqui wolic mel. 22 Jini cha'an mic choc tilel ba' añetla cha'an mi la' ña'tan bajche' añon lojon cha'an mi' ñuq'uesʌbeñetla la' pusic'al.\n23 La' aq'uenticob la quermanojob i ñʌch'tilel i pusic'al, yic'ot c'uxbiya, yic'ot i xuc'tilel i pusic'al ch'oyol bʌ ti Dios lac Tat yic'ot ti lac Yum Jesucristo. 24 La' aq'uenticob i yutslel i pusic'al pejtelelob mu' bʌ i c'uxbiñob lac Yum Jesucristo ti pejtelel ora.


Bache mi la melej, cha’ an mi la kotyan labä tyi kuetalel ili kamijel kabä COVID- 19?. (Chol) | Chiapasparalelo\nBache mi la melej, cha’ an mi la kotyan labä tyi kuetalel ili kamijel kabä COVID- 19?. (Chol)\ncha’an año’la tyi 25 de abril ili jäbil 2020.\nJiñi doctorok y enfermerajob tyilemobä tyi yantyabä lumal, woli chajmob alentyej, jiñi la piälob winikob ixicob, wolob tyi ajleya. Jiñpb mukóbä tyi tsakaya, tyi kelojel, cha’an mi la kojkan, jiñi la piälob mañik mi chabeñobisun, doctorok yiok enfermerajob woliyob tyi etyel tyi clinicatya’an yiok tyo hospital, añque mi mele tyoyobjael jiñi kamijel cha’akch woli tyi etyel tyi kuetalel jiñi kamijel coronavirus, covid- 19.\nJiñi etyel cha’an tyi kuetalel kabä División de Programas de Enfermería del IMSS, kabä Fabiana Maribel Zepeda, tsi subu que woli chamob aletyel ya tyi Ciudad de México, Estado de México, Yucatán, San Luis Potosí, Sinaloa, Jalisco, Puebla, Morelos, Coahuila, Guerrero, Quintana Roo y Durango.\nJoñolojon jale añolojob waktya , añlojob pamilia, ili wale woli kalonjob. Jimeku cha’an , woli kajlojon ili kajbäl yatyi hospitaltya’an, jimeku cha’an woli subunetla cha’maleltyi kueta ili ketyelojon, añbañojlojon cha’an mi la komol mi kantyalabä, woliyolojon tyi etyel tyi petyelel pusikal, che tsi subuyob jiñi enfermerajob.\nClemencia Correa, Directora de la Organizacion ALUNA, jin mukbä i kelj cha’an tyi kuetalel, tsi saqtyenbä i natyibäl, organización social, woli subeñonla bache woli yutyetyilel cha’an tyi kuetalel Pandemia, añ kabäl melj pusikal, tyi juntyikilonla, yiok bache woliyonla letyoj tyi tyolel jiñi nukba eteyelob.\nWoli subeñonla añisj añba k’ujels ili jol, wokoltya’an. Tyi kuetalel jiñi wokol añ machbä woliyik i chaben isum, jimeku cha’an kabäl woliyob i kamal tyi mel pusikal, mañik bache mi la cha’ben isumj. Kome mañik bala kele ili wokol tsaba woli tyilel.\nAñ ka’bäl baken, jinmeku la bakeñi mi sukesan tyi michajel,, manch weñik bache jiñi, woli la kubin cha’an añis aleyatya’an tyi tyolellob jiñi doctoron yiok enfermerajob. Woli paxbentyelob kabälon yiokjael kamijelob, yobä mi la mele, jinach la komol kotyalabä.\nJiñi coronavirus COVID-19 tsi tyeche letyo tyilatonlel piälob, woli letyojinlabä, añmahc woli chamtyi kueta, milakele añ wolibä komol kotyañob ibä.\nJumpej i tya’añ jiñi wiñikij Enrique Pichon-Rivière, un psicoanalista argentino que decía, tyi kuetalel ili añonla añ k’abäl wokol, mel pusikal, jiñimekuyon cha’an añola tyi mukulj , komolmi la melel la etyel, cha’an utsalj mi la kañel, mañik kabäl mel pusikal, mi la komol kotya’an labä chebache la pamilia, yiok añiba tyi la lumal.\nClemencia Correa, tsi subu bache mi kajel la kañel, mach jiñi kachj tyi jumtyikil, melel la komol kele tyi muchulj, jiñi welel la wkatyal yiok tyi kuetalel la lumal.\nTraducción y locución por: Francisca Rodríguez López


Tyobil i cha’an jotyobä kamijel coronavirus jiñi la pi’äl tyilen tyi jumpej lum tyi Ocosingo, jiñi tsa’kayajob woli ka’tyiño etyeyibäl, cha’an mi ke’lelob jiñi kamijelob. (Chol) | Chiapasparalelo\nTyobil i cha’an jotyobä kamijel coronavirus jiñi la pi’äl tyilen tyi jumpej lum tyi Ocosingo, jiñi tsa’kayajob woli ka’tyiño etyeyibäl, cha’an mi ke’lelob jiñi kamijelob. (Chol)\nWoli la nachtya ili tsitya tya’an, lumalob bä pun’pun’ñonbäla wetyi chiapas, woli yakotyilel jiñi tyá an kabä noticiero Chiapas Paralelo, Integrante de las Alianza de Medios de la Red de Periodistas de a pie.\nAñola cha’an 13 ili Abril 2020.\nJin ili tyi Domingo 12 cha’an Abril de 2020, jiñi etyelob cha’an Secretaria de Salud watyi chiapas, tsi sübu añabi juntyekil winich 54 abi jäbil choyol abi tyi Francisco Leon, Municipio abi cha’an Ocosingo, tsa’a bi tyoyo jiñi joltyobä kamijel. Coronavirus.\nTsi tyoyo tyilel jiñi kamijel jin abi yalobilob tsa’bä sutyiyobtyilel tyi yabä tyelum kabä Puebla, añbi tsañob tyi etyel, jin meku etyelob cha’an tyi kuetalel secretaria de salud, tsisübuyob añtyo yanbä 6 la Piälob wolibä yakeñob, kujeltyaka ibäkatyal\nTyi petelel pänimil añabi 1.8 millones la Piälob, cha’bilbä i cha’an jiñi jotyobä kamijel. Wetyi mexiku oñob la piälob 4 mil 300. añ130 mil la piälob isatyeyobä i yetel, tsa choquiyob lokël tyi yetelob.\nWetyi chiapas, cha’an ili tyi 12 de abril, tsa tsiquilob añabi 44 la piälob chaj’bilbä i cha’an kamijel, tyi petele la piälon chumulob abi tyi Tuxtla Gutiérrez; seguido de San Cristóbal de Las Casas, Tapachula y Comitán.\nAñ jajel tyobilobä i cha’an jiñi kamijel tyilemobä tyi La Independencia, Chiapa de Corzo, Chicomuselo, Palenque, Suchiapa, Salto de Agua, Tumbalá, Reforma, Ocosingo, Tonalá y Cacahoatán, uxtyikil la Piälob satyemobä o chamenobä tyi kä jiñi kamijel coronavirus.\nJiñi tsakayajob, tyi yantya’bä Hospital woli i suboj i tya’an cha’an ,manik etyeyibäl cha’an kañob i cotyañob la piälob cha’bilbä i cha’an jiñi jotyolbä kamijel coronavirus COVID 19, woli i bakñanob mi tyoyob jiñi kamijel jin meku cha’an woli katyiñob yetyiyibob.\nAntikac kabäl jiñi tya’kan, woli subenteyl jiñi etyel cha’an secretaria de Salud, kabä Jose Manuel Cruz Castellanos, añ i mulj mañik woli cha’am tyi kuetale jiñi tsakayajob, chetsiyäla jiñi etyelob mañik mje yekenola tyi ora la yetyiyib jinmeku cha’an woli i tyoyob jiñi jotyobä kamijel, jiñi añbä yetyel mukis tyi ajleya, mi kuen micha’an.\nYañbä mi subëneyla, cha’an tyi kuetalel jiñi añobä tyi carce la piälob wetyi San Cristobal de las Casas, tsisubuyob cha’an mañik woli yäkelob tyi ochel i hemanujob, mi kelojob mi yochelob jiñi etyelob manis mi pokol i käbj, mañik i makiyejob, jin cha’an woliyolojon sublojon ili mel pusikalojon.\nBache woli kelob jiñi jotyobä kamijel i kabä coronavirus COVID-19 tyi yabä panimil?\nTyi Brasil bä tyi lum pun’punñobä tsaixj satyilob o cha’miyob 6 la Piälob. Yabaki mañis woli yakelob tyi ochel yabä la piälob tyilen bä tyi pañimil, mañis woli chamob choñebal.\nTyi colombia wolob tyi komoletyel cha’an mañik mi tyoyobmalel jiñi kamijel, kome woli i keob cha’an mañik la’kal jiñi hospital, yiok mañik ja’, xapun.\nYatyi Colombia, tyi jumpek lum i kabä Cauca, subibiñlob i cha’an mañik mach mi mele tyi ochel tyi lumalob, nupbil i chañob.\nWetyi chiapas, tyi municipio Aldama, añ kabäl kojkol, wolibä i melob jiñi la piälob yabä choyob, mañik woli i kelob jiñi kamijel wolibä i tyelel, jinmeku cha’an añ mel pusikal.\nJiñ ili tyi sabado 11 cha’an abril de 2020, tsi chaleyob julbäl, tsaloki tyilel Saclum, Chenalho , tsaka’lamali tyi coco, Aldama, techem jiñi ulbäl tyi sakajel, ka’lal ta lami tyi olimalel ki.


I T’an Dios FILEMON 1\n1 Pablojon xñujp'elon i cha'an Jesucristo, quic'ot la quermano Timoteo. Mic ts'ijbubeñet ili jun Filemón, c'uxbibilet bʌ c pi'ʌl lojon ti e'tel, 2 yic'ot ja'el c'uxbibil bʌ la quermana Apia yic'ot Arquipo, tem soldado quic'ot lojon, yic'ot jini xñopt'añob mu' bʌ i tempañob i bʌ ti a wotot. 3 La' aq'uentiquetla i yutslel yic'ot i ñʌch'tʌlel la' pusic'al ch'oyol bʌ ti Dios lac Tat yic'ot lac Yum Jesucristo.\nFilemón mi' c'uxbin lac Yum\n4 Ti pejtelel ora mic suben c Dios wocolix i yʌlʌ che' mic ña'tañet ti oración. 5 Come tsa'ix cubi uts'at wola' ñop lac Yum Jesús yic'ot pejtelel i cha'año' bʌ Dios. 6 La' i coltañet Dios ti' subol jini woli bʌ lac ñop cha'an mi' tajob i cuxtʌlel yaño' bʌ ja'el che' mi' cʌñob pejtelel chuqui wen am bʌ ti lac pusic'al cha'an Cristo Jesús. 7 Wen tijicñayon lojon, hermano, come wen a wujil c'uxbiya. Tsa' ñuq'uesʌbeyon lojon c pusic'al che' bajche' tsa' ñuq'uesʌbeyob i pusic'al i cha'año' bʌ Dios.\nWocol t'an cha'an Onésimo\n8 Ti Cristo mi mejlel c subeñet ti mandar bajche' yom ma' mel. 9 Pero c'ux mi cubiñet, jini cha'an mij c'ajtibeñet ti wocol t'an. Pablojon, ñoxonix, xñujp'elon i cha'an Jesucristo. 10 Mij c'ajtibeñet ti wocol t'an, pʌyʌ ochel Onésimo, calobil ti jini wen t'an tsa' bʌ j cʌntesa ti mʌjquibʌl. 11 Ti yambʌ ora ma'anic i c'ʌjnibal a cha'an. Wʌle anix i c'ʌjñibal cha'añet yic'ot cha'añon. 12 Wolix c cha' chocbeñet tilel. Pʌyʌ ochel che' jini che' bajche' ma' pʌyon.\n13 Tsac ña'ta uts'at mi' cʌytʌl quic'ot cha'an mi' coltañon ti a wenta che' wʌ' ñup'ulon cha'an jini wen t'an. 14 Pero ma'anic chuqui com c mel jinto ma' subeñon bajche' yom a pusic'al, come mach comic c xic'beñet cha'an ma' coltañon. 15 Tic'ʌl mi tsi' poj cʌyʌyet Onésimo cha'an ma' junyajlel pʌy ochel ti pejtelel ora. 16 Mach jinic jach a winic wʌle pero ñumen an i c'ʌjñibal, come c'uxbibil bʌ hermanojix ti Cristo. Mic wen c'uxbin, pero ñumen yom ma' c'uxbin jatet come a waj e'telʌch. A wermanojix ti lac Yum ja'el.\n17 Mi a pi'ʌlon ma' wʌl, pʌyʌ che' bajche' ma' pʌyon. 18 Mi an chuqui tsi' mele ti a contra, mi an i bet a wic'ot, ac'ʌ tic wenta. 19 Joñon, Pablo, wolic ts'ijban tij c'ʌb, mi caj c tojbeñet anquese wen a wujil an a bet quic'ot come tsa' ñopo Cristo tic tojlel. 20 Hermano, pʌsbeñon i yutslel a pusic'al ti lac Yum. Ñuq'uesʌbeñon c pusic'al ti Cristo.\n21 Mic ts'ijbubeñet ili jun come cujil mi caj a jac'beñon. Cujil ñumen mi caj a mel bajche' mic subeñet. 22 Yom ja'el ma' chajpʌbeñon cajñib ba' mic jijlel. Come mi cʌl Dios mi caj i jac'beñetla la' woración cha'an mic cha' tilel.\n23 Mi' yʌq'ueñet cortesía Epafras c pi'ʌl ti mʌjquel cha'an Cristo Jesús. 24 Che' ja'el Marcos yic'ot Aristarco yic'ot Demas yic'ot Lucas, c pi'ʌlob ti e'tel. 25 La' ajnic ti la' pusic'al i yutslel i pusic'al lac Yum Jesucristo.


A quet u tʼʌnoʼ a ricʼbenoʼ APOCALIPSIS 10\nU yʌjmasir u t'ʌn C'uj a yʌn u ju'unin\n1 Caj in wʌyʌc'taj C'uj ich ca'anan, caj in pʌctaj caj in wiraj u jer yʌjmasir u t'ʌn C'uj. Raji' ts'a'b u muc' soc jach chich u muc', quire' eman u ca' caj in wiraj ich ca'anan ca' xic ich yoc'ocab. Caj in wiraj a ray yʌjmasir u t'ʌn C'uj, raji' ir u tapmʌn u bʌj yejer muyar. Caj in wiraj a ba' p'oquinmʌn tu jo'ro', ra' irej a chero'. Raji' u tan u wich xan, jach sasir ir u sasirir a q'uino', chen caj in wiraj tu cotor u yoc yejer u chac bʌq'uer yoc robob irej a c'ac'o' a cu nacʌr ca'anano'. 2 Ti' yʌn tu tan u c'ʌb turiri' chan ju'un toc chora'an. U noj u yoco' caj u yach'ʌctaj ich yoc'or c'ac'nab. U ts'ic u yoco' caj u yach'ʌctaj ich yoc'or ru'um. 3 Raji' wa ber caj joc' u t'ʌn, c'am caj u t'ʌnaj ir u yacan barum. Wa ber caj ts'oc u c'am t'ʌn, cu yubic mac ir u jum a cu pec, chen an ten bic siete cu peco' cu nunca'r ti' a cu peco' ti'. 4 A teno', tabar in ts'ibtic a ba' tin wu'yaj caj tar u t'ʌn mac ich a ca'anano', raji' caj u ya'araj ten:\n―Mʌ' a wa'aric ba' ta wu'yaj ya'aric a siete a cu peco'. Mʌ' a ts'ibej ―quij, baxuc caj u ya'araj teno', quij.\n5 A ray yʌjmasir u t'ʌn C'uj a tin wʌyʌc'taj, a yʌn turiri' u yoc ich yoc'or ru'um yejer u jer u yoc ich yoc'or a cac'nabo', caj in wiraj u ric'sic u c'ʌb a nojo' ich ca'anan. 6 Raji' caj u chich araj soc C'uj cu yiric, quire' a C'ujo' munt q'uin ti' yʌni', raji' caj u betaj tu cotor ba' a ti' yʌn ich yoc'ocab uch, cax a ba' ti' yʌn ich ca'anan, cax a ba' ti' yʌn ich c'ac'nab. Raji' caj u ya'araj:\n―Jeroj tabar u yutsta'r u mascabir quir u yutsta'r. Raji' cu bin ustic, a siete yʌjmasir u t'ʌn C'uj. 7 Mʌ' ja wirej ―quij yʌjmasir u t'ʌn C'uj―, ca' bin yutstac u mascabir quir u yutsta'r ten a siete yʌjmasir u t'ʌn C'uj, jeroj c'uchij tu q'uinin a C'ujo' bin u ca' u betic a ba' tu mucu tucraj uch quir u betic. Jari' a mac ts'a'b u tucur ten C'uj uch quir u tsicbar a ba' u c'at C'uj uch robob yerob quire' cu beyajob ti' C'uj. Robob yerob a ba' cu bin u betic C'uj quire' ts'a'b u tucur soc yerob a ba' cu bin tar cax mʌ' toy c'uchuc tu q'uinin.\n8 A teno', quij Juan, a mac a tu t'ʌnen ca'ch ich ca'anan caj u wʌc'ʌs araj ten, tan ya'aric:\n―Xen, Juan, ich yʌjmasir u t'ʌn C'uj, a rayo', a yʌn u yoc ich yoc'or ru'um, yejer u jer u yoc ich yoc'or c'ac'nab. A ray chan ju'uno', a ti' yʌn tu tan u c'ʌb, toc ch'a'ej a techi', a ti' yʌn chora'an tu c'ʌb.\n9 Rajen caj binen ich yʌjmasir u t'ʌn C'uj tun, caj in wa'araj ti' ca' u chan chuquej ten u ju'unin a ti' yʌn tu c'ʌb a chan chora'ano'. Raji' caj u ya'araj ten:\n―Ch'a'ej techi', toc jantej. Wa ber ca' bin ts'ocac a jantique', ca bin a wu'yej ta nʌc' c'aj, chen ta chi' ca bin a wu'yej ch'ujuc irej wa ta tumtaj cab ―baxuc tu ya'araj yʌjmasir u t'ʌn C'uj.\n10 Caj in ch'aj u ju'unin a ti' yʌn tu c'ʌb a yʌjmasir u t'ʌn C'uj, caj in jantaj. Ch'ujuc caj in wu'yaj tin chi' irej wa tin tumtaj cab. Chen caj ts'oc in rʌc jantic, c'aj caj in wu'yaj tin nʌc'. 11 Jeroj caj ts'oc in jantic u ju'unin, caj ya'araj ten yʌjmasir u t'ʌn C'uj ten:\n―Ca' xiquech a tsec't u t'ʌn C'uj ich ʌcʌtan ya'ab mac tu cʌja'anob, cax ya'ab u ru'umin tu cʌja'anob. Bayiri', ca' a tsec't u t'ʌn C'uj ich ʌcʌtan reyes, bayiri' xan, ca' a tsec't u t'ʌn C'uj tu cu tsicbar mac ich u jer u t'ʌnob ―baxuc tu ya'araj yʌjmasir u t'ʌn C'uj ti' ten.


I T’an Dios MATEO 1\n1 Jiñʌch jun ba' ts'ijbubil i c'aba' tac i ñojte'el Jesucristo. Jesucristo loq'uem ti' p'olbal David yic'ot ti' p'olbal Abraham. 2 I yalobil Abraham jiñʌch Isaac. I yalobil Isaac jiñʌch Jacob. I yalobilob Jacob jiñobʌch Judá yic'ot i yerañob. 3 I yalobilob Judá yic'ot xTamar i yijñam Judá, jiñobʌch Fares yic'ot Zara. I yalobil Fares jiñʌch Esrom. I yalobil Esrom jiñʌch Aram. 4 I yalobil Aram jiñʌch Aminadab. I yalobil Aminadab jiñʌch Naasón. I yalobil Naasón jiñʌch Salmón. 5 I yalobil Salmón yic'ot xRahab, jiñʌch Booz. Jini xRahab i yijñam Salmón. I yalobil Booz yic'ot xRut jiñʌch Obed. Jini xRut i yijñam Booz. I yalobil Obed jiñʌch Isaí.\n6 I yalobil Isaí jiñʌch David jini ñuc bʌ yumʌl. Salomón jiñʌch i yalobil David yic'ot i yijñam yambʌ winic i c'aba' Urías. 7 I yalobil Salomón jiñʌch Roboam. I yalobil Roboam jiñʌch Abías. I yalobil Abías jiñʌch Asa. 8 I yalobil Asa jiñʌch Josafat. I yalobil Josafat jiñʌch Joram. I yalobil Joram jiñʌch Ozías. 9 I yalobil Ozías jiñʌch Jotam. I yalobil Jotam jiñʌch Acaz. I yalobil Acaz jiñʌch Ezequías. 10 I yalobil Ezequías jiñʌch Manasés. I yalobil Manasés jiñʌch Amón. I yalobil Amón jiñʌch Josías. 11 I yalobil Josías jiñʌch Jeconías yic'ot i yijts'iñob ti' yorajlel che' bʌ tsa' wersa pʌjyiyob majlel ti Babilonia.\n12 Che' bʌ pʌjyemobix majlel ti Babilonia, tsi' yila pañimil i yalobil Jeconías, jiñʌch Salatiel. I yalobil Salatiel jiñʌch Zorobabel. 13 I yalobil Zorobabel jiñʌch Abiud. I yalobil Abiud jiñʌch Eliaquim. I yalobil Eliaquim jiñʌch Azor. 14 I yalobil Azor jiñʌch Sadoc. I yalobil Sadoc jiñʌch Aquim. I yalobil Aquim jiñʌch Eliud. 15 I yalobil Eliud jiñʌch Eleazar. I yalobil Eleazar jiñʌch Matán. I yalobil Matán jiñʌch Jacob. 16 I yalobil Jacob jiñʌch José i ñoxi'al María, tsa' bʌ i yʌc'ʌ ti pañimil alʌl i c'aba' Jesús, jiñʌch Cristo.\n17 Che' jini, ti pejtelel i ñojte'elob Cristo c'ʌlʌl ti' yorajlel Abraham c'ʌlʌl ti David an chʌnlujunlajm (14) i ñojte'el. C'ʌlʌl ti' yorajlel David c'ʌlʌl che' bʌ tsa' pʌjyiyob majlel ti Babilonia an chʌnlujunlajm i ñojte'el. C'ʌlʌl che' bʌ tsa' pʌjyiyob majlel ti Babilonia c'ʌlʌl ti' yorajlel Cristo an chʌnlujunlajm i ñojte'el.\n18 Che' bajche' jini tsi' yila pañimil Jesucristo. C'ajtibilix María, i ña' Jesús, i cha'an José. Che' maxto anic tsi' pi'leyob i bʌ, cʌntʌbil i cha'an alʌl cha'an Ch'ujul bʌ Espíritu. 19 Toj i pusic'al jini José, i ñoxi'al María. Mach yomic i yʌc' ti quisin. Jini cha'an tsi' ña'ta i mucu cʌy. 20 Che' bʌ woli' ña'tan ti' pusic'al, awilan, tsa' tsictiyi i yángel lac Yum ti' ñajal. Jini ángel tsi' yʌlʌ: José i yalobilet bʌ David, mach ma' bʌc'ñan a pʌy María cha'an a wijñam, come jiñʌch Ch'ujul bʌ Espíritu tsa' bʌ i yʌq'ue i yalobil María mu' bʌ caj ti tsictiyel. 21 Mi caj i yʌc' ti pañimil alʌ ch'iton. Yom ma' wotsʌben i c'aba' Jesús, come jini mi caj i coltan winicob x'ixicob i cha'año' bʌ cha'an mi' loq'uelob ti' p'ʌtʌlel i mul. Che' tsi' yʌlʌ jini ángel.\n22 Che'ʌch tsa' ujti cha'an mi' ts'ʌctiyel i t'an lac Yum tsa' bʌ i yʌlʌ ti' yej x'alt'an: 23 “Awilan, mi caj i cʌntan alʌl juntiquil xch'oc maxto bʌ pi'lebilic. Mi caj i yʌc' ti pañimil ch'iton bʌ i yalobil. Mi caj i yotsʌbentel i c'aba' Emanuel”. An i sujmlel Emanuel ti lac t'an: Jiñʌch Dios la quic'ot.\n24 Che' bʌ ch'ojyemix ti wʌyel, José tsi' cha'le che' bajche' tsi' sube ti mandar i yángel lac Yum. Tsi' pʌyʌ i yijñam. 25 Pero ma'anic tsi' pi'le jinto tsi' yila pañimil ch'iton bʌ i yalobil. Tsi' yotsʌbe i c'aba' Jesús.


I T’an Dios 1 PEDRO 1\n1 Pedrojon, apóstolon i cha'an Jesucristo. Mic ts'ijbubeñetla ili jun, xñumelet jach bʌ la, pujquemet bʌ la ti Ponto, ti Galacia, ti Capadocia, ti Asia yic'ot ti Bitinia. 2 Yajcʌbiletla che' bajche' tsi' wʌn ña'ta Dios lac Tat. Jini Espíritu woli' sʌq'uesañetla cha'an mi la' jac'ben Jesucristo, yic'ot ja'el cha'an mi la' mujlel ti' ch'ich'el Jesucristo. La' p'ojlesʌntic i yutslel yic'ot i ñʌch'tʌlel la' pusic'al.\nAn cuxul bʌ lac pijtaya\n3 La' sujbic i ñuclel Dios i Tat lac Yum Jesucristo, come cabʌl tsi' p'untayonla che' bʌ tsi' yʌq'ueyonla lac cha' ilan pañimil. Jini cha'an an cuxul bʌ lac pijtaya, cha'an tsa' cha' tejchi ch'ojyel Jesucristo ba'an chʌmeño' bʌ. 4 Come Dios mi caj i yʌq'ueñonla jini lotbebilon bʌ la ti panchan ba' ma'anic mi' jilel, ba' ma'anic mi' bib'an, ma'anic mi' tsuculiyel. Mi caj la' wʌq'uentel ya' ti panchan. 5 Come Dios woli' cʌntañetla ti ñuc bʌ i p'ʌtʌlel pejteletla mu' bʌ la' ñop, c'ʌlʌl ti jini cojix bʌ q'uin che' mi caj i tsictiyel la' coltʌntel tsa' bʌ i wʌn chajpʌbeyetla. 6 Jini cha'an tijicñayetla, anquese poj jumuc' jach mi la' wubin jujunchajp wocol mi che'ʌch yom Dios, 7 cha'an mi' tsictiyel mi xuc'ul woli la' ñop. Ñumen uts'at i xuc'tʌlel la' pusic'al ti Cristo bajche' oro mu' bʌ i jilel. Wolix la' ñusan wocol che' bajche' mi' ñumel oro ti c'ajc cha'an mi' q'uejlel mi mero oro. Che' ja'el che' ñumenix la' wocol, mi caj i sujbel la' ñuclel, mi caj la' c'uxbintel, mi caj la' q'uejlel ti ñuc che' mi' tsictiyel Jesucristo. 8 Ma'anic tsa' la' q'uele Jesús, pero mi la' c'uxbin. Ma'anic woli la' q'uel wʌle, pero woli la' ñop. Jini cha'an ma'anic i p'isol i tijicñʌyel la' pusic'al tilem bʌ ti panchan, 9 come woli la' taj la' coltʌntel cha'an tsa' la' ñopo.\n10 Che' bajche' tsi' wʌn subuyob jini x'alt'añob, mi caj la' taj i yutslel i pusic'al Dios. Tsi' ñopoyob i ch'ʌmben isujm bajche' mi caj i yujtel la' coltʌntel. 11 Tsi' sajcayob ti jun cha'an mi' ña'tañob baqui bʌ ora mi' caj ti ujtel jini tsa' bʌ i yʌlʌ i yEspíritu Cristo am bʌ ti' pusic'alob. Come i yEspíritu Cristo tsi' wʌn subeyob i wocol Cristo, yic'ot i ñuclel mu' bʌ caj i taj che' ujtemix wocol. 12 Tsa' pʌsbentiyob mach cha'anic i bajñel c'ʌjñibal tsi' cha'leyob t'an, pero cha'an mi' cʌntesʌntel yaño' bʌ. Wʌle tsa'ix la' wubi jini jach bʌ t'an tic tojlel lojon. Tsac subeyetla jini wen t'an yic'ot jini Ch'ujul bʌ Espíritu chocbil bʌ tilel ti panchan. Jini ángelob wersa yomob i ch'ʌmben isujm.\nYom ch'ujuletla ti pejtelel la' melbal\n13 Jini cha'an, chajpan la' pusic'al. Yom yʌxʌl la' wo. Junyajlel xuc'chocon la' bʌ ti pijtaya, come mi caj la' wʌq'uentel i yutslel la' pusic'al che' mi' pʌstʌl Jesucristo. 14 Yom lajaletla bajche' alobob mu' bʌ i wen jac'ob t'an. Mach mi la' chʌn mel che' bajche' ti yambʌ ora che' maxto anic la' ña'tʌbal, che' bʌ tsa' la' jac'ʌ i colosojlel la' pusic'al. 15 Ch'ujul jini tsa' bʌ i pʌyʌyetla, jini cha'an yom ch'ujuletla ja'el ti pejtelel la' melbal. 16 Come ts'ijbubil: “Ajñenla ti ch'ujul, come ch'ujulon”, che'en lac Yum.\n17 Mi woli la' pejcan ti la' Tat jini mu' bʌ i mel pejtel winicob ti toj, mu' bʌ caj i meletla ti jujuntiquil che' bajche' an la' melbal, ajñenla ti bʌq'uen che' wʌ'to añetla ba' mach mero la' lumalic. 18 Come ña'tʌbil la' cha'an, mʌmbiletla cha'an ma'anic mi la' chʌn ñop jini lolom jach bʌ tsa' bʌ la ñopo ti la' ñojte'el. Mach mʌmbileticla ti jini yujil tac bʌ jilel che' bajche' oro yic'ot sʌsʌc taq'uin. 19 Pero mʌmbiletla ti' ch'ich'el Cristo, letsem bʌ i tojol, che' bajche' juncojt alʌ tat tiñʌme' mach bʌ anic i chʌmel mi i bibi'lel. 20 Tsa' wa'choconti Jesús che' maxto anic tsa' mejli pañimil, pero tsa' poj tsictiyi ti jini cojix bʌ q'uin tac am bʌ wʌle cha'an mi' coltañetla. 21 Cha'an ti' caj Jesús mi la' ñop Dios tsa' bʌ i teche ch'ojyel Jesús ba'an chʌmeño' bʌ. Tsi' yʌq'ue i ñuclel. Jini cha'an cʌyʌletla ti Dios. An la' pijtaya ti Dios.\n22 Tsa'ix la' sʌq'uesa la' pusic'al ti' jac'ol i sujmlel. Jini cha'an mi la' c'uxbin la' wermanojob ti isujm. Wen c'uxbin la' bʌ ti jump'ejl la' pusic'al. 23 Come ma'anic tsa' la' cha' ila pañimil ti pac' yujil bʌ jilel, pero ti pac' mach bʌ yujilic jilel, jini cuxul bʌ i t'an Dios mu' bʌ i yajñel ti pejtelel ora. 24 Come ts'ijbubil: “Pejtelel winicob lajalob bajche' pimel. Pejtelel i ñuclel winicob lajalʌch bajche' i nich pimel. Mi' tiquin pimel, mi' yajlel jubel i nich, 25 pero i t'an lac Yum mi' yajñel ti pejtelel ora”, che'en. Che'ʌch mi' yʌl jini wen t'an tsa' bʌ c subeyetla.


Jini wen bʌ tʼan TITO 2\nJini wen bʌ cʌntisa\n1 Pejtyel chʌ bʌ tyac jach ma' wʌle' yom lajal mi loq'uel i sujmlel yic'ot jini wen bʌ cʌntisa.\n2 Subeñob ñoxobix bʌ cha'an i bajñel wen tic'ob i pusic'al. Yom i mele' chʌ bʌ wen cha'an q'uejlic ti ñuc. Yom ajnic ti wen bʌ i ña'tyʌbal. Yom i ch'ujbin Dios ti wen. Yom i wen cha'len p'untyaya. Yom i cuch wocol ti uts'at.\n3 Che' je'el jini ñejep'obix bʌ yom ajnicob ti wen. Mach yom i cha'len jop't'an. Mach yom mi' q'uixñañob. Yom i pʌs'eñob bajche' yom ajnicob yaño' bʌ.\n4 Yom i cʌntisañob xc'alʌlob tyo bʌ x'ixicob cha'an i p'untyan i ñoxi'al yic'ot i yalobilob.\n5 Yom i cʌntisañob jini xc'alʌlob tyo bʌ x'ixicob cha'an mi yajñel ti wen bʌ i ña'tyʌbal. Yom ajnicob ti' sʌclel i pusic'al. Yom i wen q'uelob i yotyot. Yom uts i pusic'al. Yom i yʌc' i bʌ ti' wenta i ñoxi'al cha'an mach ch'ujbi i tyajtyʌl ti t'an i t'an Dios cha'an ti' cajob.\n6 Che' je'el subeñob jini alobob tyo bʌ cha'an ajnic ti wen bʌ i ña'tyʌbal.\n7 Pʌs'eñob pejtyel chʌ bʌ wen bʌ ma' cha'len cha'an bajche' yom ajnicob. Tyoj ma' cha'len cʌntisa ti jump'ej a pusic'al che' ma' cʌntisañob.\n8 Cha'len t'an ti wen cha'an machic ch'ujbi i tyajetyob ti' t'an. Che' jini quisintic mi quej i yubin jini mu' bʌ i lolon contrajiñetla ti t'an como mach ch'ujbi i tyajetla ti mach'ʌ wen bʌ t'an.\n9 Yom ma' subeñob pejtyel lolon yajtoñelob jach bʌ cha'an i wen ch'ujbiñob i xic'ol ti i yumob. Yom i q'uejlel ti wen ti pejtyel i cha'libal. Mach yom i letsañob i bʌ ti' t'an.\n10 Mach yom i cha'leñob xujch' jini lolon ajtoñel jach bʌ. Pero yom i pʌsob i bʌ ti xuc'ul ti pejtyel i cha'libal. Che' jini pejtyelelob ch'ujbiyʌch i yʌlob cha'an wen jini cʌntisa i cha'an bʌ Dios Ajcotyaya lac cha'an cha'an ti jini lolon ajtoñelob jach bʌ.\n11 Dios ti' pʌs'eyonla i yutslel cha'an mi cotyʌntyel ti pejtyelelob.\n12 Ti yutslel Dios mi' cʌntisañonla cha'an yom mi laj cʌye' lac mel pejtyel mach'ʌ wen yic'ot i mulʌntyel chʌ bʌ yes mach'ʌ wen am bʌ ti mulawil. Mi' cʌntisañonla la cajñel ti wen bʌ lac ña'tyʌbal. Yom mi la cajñel ti tyoj. Yom mi lac cha'len chʌ bʌ yom Dios.\n13 Mi' cʌntisañonla je'el cha'an mi lac pijtyan. C'ajacña la coj mi lac pijtyan i ts'ʌctisʌntyel jini tsa' bʌ i wʌ alʌ cha'an cha' tyʌlic. Mi quej i cha' tyʌlel ti' ñuclel jini ñuc bʌ Dios Ajcotyaya lac cha'an. Jiñʌch Jesucristo.\n14 Ti yʌc'ʌ i bʌ ti sajtyel cha'añonla cha'an i cotyañonla loq'uel ti pejtyel mach'ʌ wen cha'an i wen sʌc isañonla. Ti yʌc'ʌ i bʌ ti sajtyel cha'an mi la cochel ti i cha'añonla cha'an mi lac wen mele' chʌ bʌ wen ti jump'ej lac pusic'al.\n15 Yom a cʌntisañob ti ili t'an. Yom a ñuc isʌbeñob i pusic'al. Yom a tic'ob como a wentajʌch a tic'ob. Mach a wʌc' a bʌ cha'an i mich'q'ueletyob mi junticlec.


Jini wen bʌ tʼan JUDAS 1\n7 Che' je'el lajal ti' cha'leyob i tsuculel jini año' bʌ ti Sodoma yic'ot Gomorra bʌ i c'aba'ob yic'ot jini yambʌ lum tyac ya' bʌ an lʌc'ʌl ya' ba'añob. Lajal ti' cha'leyob bajche' jini ajtroñelob i cha'an Dios ch'oyolo' bʌ ti panchan tsa' bʌ i cha'le i tsuculel. Ti' cha'leyob i tsuculel jini mach bʌ ba'an ba' bʌ ora mi' cha'leñob. Jini año' bʌ ti Sodoma yic'ot Gomorra mi cʌytyʌl ti ajpʌsoñel che' bajche' ti jili ti c'ajc. Chʌ'ʌch mi quej i yujtyel ti pejtyelel mu' bʌ i ñusañob wocol ti c'ajc ti caj i mul. Jiñʌch c'ajc mach bʌ ba'an mi yajpel.


I T’an Dios MATEO 10\n(Mr. 3.13‑19; 6.7‑13; Lc. 6.12‑16; 9.1‑6)\n1 Jesús tsi' pʌyʌ tilel jini lajchʌntiquil xcʌnt'añob i cha'an. Tsi' yʌq'ueyob i p'ʌtʌlel ti' contra xibajob cha'an mi' chocob loq'uel, cha'an ja'el mi' lu' lajmesan c'amʌjel tac yic'ot chʌmel tac. 2 Jiñʌch i c'aba' jini lajchʌntiquil xcʌnt'añob tsa' bʌ chojquiyob majlel ti subt'an: Ñaxan Simón i cha'p'ejlel i c'aba' Pedro, yic'ot Andrés i yijts'in Pedro, Jacobo i yalobil Zebedeo, yic'ot Juan i yijts'in Jacobo, 3 Felipe, Bartolomé, Tomás, Mateo jini xch'ʌm tojoñel, Jacobo i yalobil Alfeo, yic'ot Lebeo, jini am bʌ i jol i c'aba' Tadeo, 4 Simón jini cananista, yic'ot Judas Iscariote, jini tsa' bʌ i yʌc'ʌ Jesús ti' c'ʌb i contra.\n5 Jesús tsi' choco majlel jini lajchʌntiquil. Tsi' yʌq'ueyob mandar: Mach mi la' majlel ba'an gentilob. Mach mi la' wochel mi ti jump'ejlic i tejclum jini samaritanojob. 6 Pero ya' yom mi la' majlel ba'an sajtemo' bʌ tiñʌme' i p'olbalo' bʌ Israel. 7 Che' woli la' majlel, subula jini wen t'an: “Lʌc'ʌlix i yumʌntel jini am bʌ ti panchan”, che'etla. 8 Lajmesanla xc'amʌjelob. Techela ch'ojyel chʌmeño' bʌ. Lajmesanla año' bʌ leco bʌ i tsoy. Chocola loq'uel xibajob. A majtan jach tsa' aq'uentiyetla. I majtan jach mi la' wʌq'ueñob ja'el. 9 Mach mi la' ch'ʌm majlel mi oro mi plata mi tsucu taq'uin ti' yajñib la' taq'uin. 10 Mach mi la' ch'ʌm majlel ti bij mi chim, mi cha'p'ejl la' bujc, mi xʌñʌbʌl, mi te' cha'an xʌmbal. Come yom mi' yʌq'uentel i bʌl i ñʌc' x'e'tel.\n11 Baqui jach mi la' wochel mi ti tejclum, mi ti xchumtʌl, yom mi la' c'ajtibeñob mi an uts'at bʌ i pusic'al. Ya' yom mi la' jijlel jinto mi la' loq'uel majlel ti jini tejclum. 12 Che' mi la' wochel ti jump'ejl otot, aq'ueñob cortesía. 13 Mi uts'atob jini año' bʌ ti otot, aq'ueñob i yutslel la' t'an cha'an mi' tajob i ñʌch'tilel i pusic'al. Mi mach uts'atobic ma'anic mi caj i tajob i ñʌch'tilel i pusic'al. 14 Che' ma'anic majch mi' pʌyetla ochel ti' yotot, che' ma'anic mi' ñich'tʌbeñetla la' t'an, tijcanla loq'uel i ts'ubeñal la' woc. Cʌyʌla jini otot yic'ot jini tejclum. 15 Isujm mic subeñetla, ñumen mi caj i yubiñob wocol ti' q'uiñilel tojmulil jini winicob x'ixicob año' bʌ ti jini tejclum che' bajche' jini año' bʌ ti Sodoma yic'ot ti Gomorra.\nLac tic'lʌntel mu' to bʌ la cubin\n(Mr. 13.9‑13; Lc. 12.2‑9, 49‑53; 14.26‑27)\n16 Awilan, wolic choquetla majlel che' bajche' tiñʌme' joyol bʌ ti bʌte'el ts'i'. Yom p'ip'etla che' bajche' lucum. Yom utsetla che' bajche' x'ujcuts. 17 Chʌcʌ q'uele la' bʌ cha'an winicob, come mi caj i pʌyetla ba'an año' bʌ i ye'tel. Mi caj i jats'etla ti asiyal ti sinagoga. 18 Mi caj la' pʌjyel ti' tojlel yumʌlob yic'ot ti' tojlel reyob cha'an tij c'aba', cha'an mi la' wʌc'on ti cʌjñel ti' tojlelob yic'ot ti' tojlel gentilob. 19 Che' mi' yʌq'uetla ti' c'ʌb yumʌlob, mach mi la' mel la' pusic'al cha'an bajche' mi' caj ti loq'uel la' t'an mi chuqui mi caj la' sub. Come ti jim bʌ ora mi caj la' wʌq'uentel t'an mu' bʌ caj la' sub. 20 Come mach jateticla muq'uetla ti t'an, pero i yEspíritu la' Tat mi' c'ʌn la' wej ti t'an.\n21 Winicob mi caj i yʌc'ob ti chʌmel i yerañob. Tatʌl mi caj i yʌc' ti chʌmel i yalobil. Winicob x'ixicob mi caj i contrajiñob i tat i ña'. Mi caj i yʌc'ob ti tsʌnsʌntel. 22 Mi caj la' ts'a'lentel cha'an pejtelel winicob x'ixicob cha'an tij c'aba'. Pero jini mu' bʌ i cuch i wocol c'ʌlʌl ti' jilibal mi caj i coltʌntel. 23 Che' mi' ts'a'leñetla ti jump'ejl tejclum, puts'enla majlel ti yambʌ tejclum. Come isujm mic subeñetla, che' maxto lu' ñumeñeticla ti pejtelel i tejclum tac israelob, mi caj i tilel i Yalobil Winic. 24 Mach ñuquic xcʌnt'an bajche' i maestro. Mach ñuquic x'e'tel bajche' i yum. 25 La' ajnic jini xcʌnt'an che' bajche' i maestro. La' ajnic jini x'e'tel che' bajche' i yum. Mi tsa' pejcʌnti i yum otot ti Beelzebub, ¿mach ba ñumen lecojic mi caj i pejcʌntelob jini año' bʌ ti' yotot?\n26 Jini cha'an mach mi la' bʌc'ñañob, come ma'anic mosol tac bʌ mach bʌ anic mi caj i pʌstʌl. Ma'anic mucul tac bʌ mach bʌ anic mi caj i ña'tʌntel. 27 Jini mu' bʌ c mucul subeñetla subula ti jamʌl. Jini mu' bʌ la' mucul ubin pam subula ti pejtelel otot tac. 28 Mach mi la' bʌc'ñan jini mu' bʌ i tsʌnsañob la' bʌc'tal, come mach mejlic i tajob la' ch'ujlel. Yom mi la' bʌc'ñan jini mu' bʌ mejlel i jisan la' ch'ujlel yic'ot la' bʌc'tal ti c'ajc. 29 ¿Mach ba anic mi' chojñel cha'cojt xpuruwoc ti jump'ejl taq'uin? Pero mi mach yomic la' Tat, ma'anic mi' yajlel ti lum mi juncojtic. 30 Laj tsicbil i tsutsel la' jol. 31 Jini cha'an, mach mi la' cha'len bʌq'uen. Come ñumen an la' c'ʌjñibal bajche' cabʌl xpuruwoc.\n32 Majqui jach mi' suben winicob cha'an tsi' cʌñʌyon, joñon ja'el mi caj c sub ya' ti' tojlel c Tat am bʌ ti panchan cha'an tsa'ix j cʌñʌ jini winic. 33 Majqui jach mi' suben winicob x'ixicob mach i cʌñʌyonic, joñon ja'el mi caj c sub ya' ti' tojlel c Tat am bʌ ti panchan mach j cʌnʌyic jini winic.\n34 Mach mi la' lon ña'tan ti la' pusic'al tsa' tiliyon cha'an mic ñʌch'chocon jini año' bʌ ti pañimil. Ma'anic tsa' tili c ñʌch'chocoñob, pero cha'an mi cʌq'ueñob espada, cha'an mi' contrajiñob i bʌ. 35 Tsa' tiliyon cha'an mi cʌq'ueñob i t'oxob i bʌ, winic ti' contra i tat, x'ixic ti' contra i ña', a'libʌl ti' contra i yʌ'lib. 36 Winicob mi caj i tajob i ts'a'lentel ti' tojlel i pi'ʌlob ti' yotot. 37 Jini mu' bʌ i ñumen c'uxbin i tat i ña' bajche' mi' c'uxbiñon mach uts'atic mij q'uel. Jini mu' bʌ i ñumen c'uxbin i yalobil bajche' mi' c'uxbiñon mach uts'atic mij q'uel. 38 Jini mach bʌ anic mi' ch'ʌm i cruz i tsajcañon mach uts'atic mij q'uel. 39 Jini mu' bʌ i bajñel cʌntan i cuxtʌlel mi caj i sʌt. Majqui jach mi' yʌc' i cuxtʌlel cha'añon mi caj i taj.\n40 Jini mu' bʌ i pʌyetla ochel ti' yotot mi' pʌyon ochel. Jini mu' bʌ i pʌyon ochel mi' pʌy ochel jini tsa' bʌ i chocoyon tilel. 41 Jini mu' bʌ i pʌy ochel x'alt'an cha'an mero x'alt'añʌch mi caj i yʌq'uentel i chobejtʌbal x'alt'an. Jini mu' bʌ i pʌy ochel juntiquil toj bʌ i pusic'al cha'an tojʌch i pusic'al mi caj i yʌq'uentel i chobejtʌbal jini toj bʌ i pusic'al. 42 Majqui jach mi' yʌq'uen mi jump'ejlic vaso tsʌni ja' juntiquil ch'o'ch'oc bʌ cha'an xcʌnt'añʌch, isujm mic subeñetla, mi caj i yʌq'uentel i chobejtʌbal. Che' tsi' yʌlʌ Jesús.


HECHOS 3 CTUNT - Ti och an q'uin Pedro yic'ot Juan ti - Bible Search\nI lajmisʌntyel juntiquil mach'ʌ ch'ujbi i cha'len xʌmbal\n1Ti och an q'uin Pedro yic'ot Juan ti tyem letsiyob majlel ti i colem templo israelob ya' ti Jerusalén. Como i yorojlelʌch oración.\n2Ya'an juntiquil winic mach'ʌ mejl ti xʌmbal c'ʌlʌ che' ñac ti ch'ocʌ. Bele' q'uin mi' pʌyob majlel ti ti' templo cha'an mi' c'ajtibeñob majtyan tyaq'uin jini mu' bʌ i yochelob ti templo. I c'aba' ili i ti' templo Hermosa.\n3Che' ñac ti yilʌ ochel muc'ob ti templo Pedro yic'ot Juan ti' c'ajtibeyob majtyan tyaq'uin.\n4Che' jini Pedro yic'ot Juan ti' ch'uj q'ueleyob jini c'am bʌ yi. Pedro ti yʌlʌ: Q'ueleyon lojon, che'en.\n5Che' jini ti' ch'uj q'ueleyob como ti' ña'tyʌ mi quej yʌq'uentyel i majtyan.\n6Pedro ti' sube: Mach'an c tyaq'uin pero añʌch bajche' mij cotyañet, che'en. Cha'an ti' p'ʌtyʌlel Jesús ch'oyol bʌ ti Nazaret, wa'i. Cha'len xʌmbal. Che' yʌlol jini c'am bʌ.\n7Che' jini Pedro ti' chucu ti' ñoj. Ti' ch'uyu tyejchel. Ti wa' p'ʌtyʌliyi i bic' yoc yic'ot ti pejtyelel yoc.\n8Che' jini, ti tijp'i tyejchel. Ti queji ti xʌmbal. Ti ochi ti templo yic'otyob. Mu' ti xʌmbal. Mu' ti tijp'el. Chʌncox i sub i ñuclel Dios.\n9Pejtyel quixtyañu ya' ba'añob ti yilʌyob chʌncox ti xʌmbal. Chʌncolix i sube' i ñuclel Dios.\n10Ti' lu' cʌñʌyob jiñʌch jini tsa' bʌ buchle i c'ajtin i majtyan tyaq'uin ya' ti ti' templo Hermosa bʌ i c'aba'. Tsijc' che'ob i pusic'al. Tyoj bʌc'ñʌjelob cha'an bajche' ti lajmi ili winiqui.\nI subt'an Pedro ya' ti lejch' yotyot Salomón bʌ i c'aba'\n11Chʌncol tyo i tyul mec'ob Pedro yic'ot Juan ili winiqui tsa' bʌ lajmisʌnti yoc. Ya' ti majliyob ti jump'ej i lejch' yotyot Salomón bʌ i c'aba'. Ti wa' ajñel much'quiyob i bʌ pejtyel winicob ya' ba'añob. Tyoj bʌc'ñʌjelob che' ti yilʌyob.\n12Che' ñac ti yilʌ chʌncox i much'quiñob i bʌ, Pedro ti' subeyob: Winicob i jiñʌjlet bʌ la Israel, ¿chucoch tyoj bʌc'ñʌjeletla che' mi la' wilan jini tsa' bʌ ujti? ¿Chucoch mi la' ch'uj q'uelon lojon che' bajche' ti lojon c p'ʌtyʌlel ti lojon c lajmisʌ iliyi winiqui o mi ti lojon c wenlel che' muq'uix ti xʌmbal ili winiqui?\n13Pero mach jinic ti lojon c wenlel. Jini Dios mu' bʌ lojon c ch'ujbin, tsa' bʌ i ch'ujbiyob je'el Abraham, Isaac, yic'ot Jacob, lac yumob ti ñoj oniyix, ti' wen pʌsʌ i ñuclel Jesús. Che' cu jini Jesús tsa' bʌ la' wʌq'ue i mel i bʌ ba'an Pilato, jiñʌch i yalobil Dios. Pero che' ñac Pilato ti' lolon jop'o i cole' ma'an ti la' wʌc'ʌ ti cojlel.\n14Ch'ujulʌch jini Jesús. Ma' sajlic i mul. Pero ma'an ti la' wʌc'ʌ ti cojlel. Tsa' jach la' c'ajti cha'an mi' colbeñetla juntiquil ajtsʌnsa.\n15Che' jini ti la' tsʌnsʌ jini mu' bʌ i yʌq'ueñonla laj cuxtyʌlel. Jiñʌch jini tsa' bʌ i tyeche loq'uel Dios ba'an sajtyemo' bʌ. Chʌncol lojon c sube' cha'an Dios ti tyeche loq'uel como ti lojon quilʌ joñon lojon. Che' ti yʌlʌ Pedro.\n16Pero q'uele la' wilan tsiquilʌch an i p'ʌtyʌlel i c'aba' Jesús. Ti lajmisʌnti ili winiqui cha'an ti lojon c ch'ujbi ti lojon c pusic'al, ti lojon j c'ʌñʌ i p'ʌtyʌlel Jesús. Che' jini chʌ'ʌch ti ujti bajche' chʌncol la' wilan cha'an ti caj i p'ʌtyʌlel Jesús.\n17Pi'ʌlob, cujilʌch isujm jatyetla yic'ot año' bʌ ye'tyel mach'an ti la' ña'tyʌ chʌ bʌ muq'uetla che' ñac ti la' tsʌnsʌ Jesús.\n18Pero Dios ti yʌc'ʌ ti ts'ʌctiyel i t'añob jini tsa' bʌ i xiq'ui yʌle' Dios ti ñoj oniyix. Como jini ti wʌ alʌyob cha'an mi quejel i ñusan wocol Cristo.\n19Jin cha'an pensalin la' mul. Cʌyʌx la' mul cha'an ñusʌbentic la' mul. Che' jini Dios mi quej i ñʌch'chocon la' pusic'al.\n20Mi quej i cha' choc tyʌlel Jesús. Jiñʌch jini Cristo tsa' bʌ wʌ yajcʌnti ti Dios cha'añetla.\n21Jesús mi quej i cʌytyʌl ya' ti panchan jintyo mi c'otyel i yorojlel che' Dios mi quej i lu' tsijibtisan pejtyel chʌ bʌ an tyac. Chʌ'ʌch ti wʌ alʌ Dios ti ti' jini tsa' bʌ i xiq'ui yʌle' ti ñoj oniyix.\n22Moisés ti' sube lac yumob ti ñoj oniyix: Lac Yum Dios mi quejel i yajcan juntiquil mu' bʌ i xiq'ue' yʌle' Dios loq'uem ya' ba' añetla. Juntiquil la' pi'ʌl chʌ'ʌch bajche' ti yajcʌyon. Ch'ujbinla pejtyel chʌ bʌ jach mi' subeñetla.\n23Como majchical jach mach'an mi' ch'ujbin i t'an mi quejel i chojquel loq'uel ba'an lac pi'ʌlob israelob. Mi quejel i jisʌntyel. Che' ti yʌlʌ Moisés ti ñoj oniyix.\n24Chʌ'ʌch je'el ti' cha'le t'an pejtyel yaño' bʌ tsa' bʌ i xiq'ui yʌle' Dios. Che' ti yʌlʌ Samuel yic'ot pejtyel yaño' bʌ wi'ilix bʌ ti tyʌliyob. Ti lu' cha'leyob t'an cha'an jini chʌncol bʌ yujtyel wale iliyi.\n25La' cha'añʌch wale iliyi pejtyel tsa' bʌ i wʌ lu' alʌ Dios ti ñoj oniyix tsa' bʌ yʌlʌ ti ti' jini tsa' bʌ i xiq'ui yʌle' Dios. Cha'an la' wenlel Dios ti' mele trato yic'ot lac yum ti ñoj oniyix Abraham bʌ i c'aba'. Dios ti yʌq'ue i t'an Abraham. Ti yʌlʌ: Ya' loq'uem ti a jiñʌjlel mi quejel i tyʌlel juntiquil mu' bʌ i cotyan pejtyel año' bʌ ti mulawil. Che' ti subenti Abraham ti Dios, che' Pedro.\n26Che' jini, che' ñac Dios ti tyeche loq'uel Jesús ba'an sajtyemo' bʌ, ñaxan ti' xiq'ui tyʌlel wʌ' ba' añetla cha'an mi yʌq'ueñetla la' wenlel cha'an mi la' cʌy la' mul ti jujuntiquiletla. Che' ti' cha'le t'an Pedro.